Одамлар эркин ҳаракат қилса, ҳуқуқи учун курашса, натижага эришиши мумкин. Аммо ўз эрки қўлида бўлмаган, яъни ёпиқ муассасаларда сақланаётган шахслар ҳам бор. Мисол учун, руҳий касаллар шифохонаси, болаларни тарбиялаш муассасалари ва бошқалар.\nБундай муассасаларда аҳвол қандай? Олий Мажлиснинг бола ҳуқуқлари бўйича вакили Алия Юнусова Қашқадарё вилояти Қарши шаҳридаги руҳий касалликлар диспансерида бўлиб, ўша ердаги аҳволни ўрганиб қайтди.\n– Одамларга нисбатан қийноқлар ишлатилганидан хабар топсак, бу ҳар қандай кишининг нафратини қўзғатади, – дейди А.Юнусова. – Яқинда ички ишлар идорасида калтаклар туфайли вафот этган шахс ҳақидаги ҳодиса қандай шов-шувга сабаб бўлгани ҳаммага маълум. Бундай ишлар қораланиши табиий ва тўғри, албатта. Лекин ёмон шарт-шароитларда қолаётган одамлар борлиги уларнинг ҳам қийналаётганидан далолат беради. Яъни инсон эрки чекланган муассасалардаги ёмон шарт-шароит ҳам қийноқ билан тенг. Қаршидаги муассаса ҳақида ҳам шундай фикр билдириш мумкин.\nМуассасада шарт-шароит жуда ёмон аҳволда. Таъмирталаб хоналар, касалларга хоналар етишмаслиги, болалар учун дам олиш, ҳордиқ чиқариш, ўйнаш учун алоҳида шароитлар яратилмагани шулар жумласидан. Вояга етмаган шахслар ҳатто катталар билан бирга аралашиб кун кечирмоқда.\nЎрганиш давомида мутасаддилар диспансер учун янги бино қурилишини маълум қилган. Лекин бу қачон амалга ошиши номаълум.\nБола ҳуқуқлари бўйича вакил ўрганиш натижалари бўйича хулосаларини тегишли ташкилотларга, масъул мансабдорларга юборган.\nАммо оддий шароитлар яратилмаган жойда қолаётган ожиз аҳволдаги одамлар яна қанча кутиши керак?\n✔ 330 🕔 12:38, 26.06.2020


Фарғона - Анталия: қизлар фоҳишаликка йўл олмоқда\nЎзбекистонлик фоҳишаларнинг Туркия¸ хусусан Анталиядаги асосан меҳмонхоналарда фаолият юрғизиши айтилмоқда.\nФарғонада одам савдоси ҳоллари кескин ошган. Одамфурушлар алдовига учиб, Туркияга танфурушликка келтирилган аëллар кўпининг¸ Ўзбекистонга қайтиб келиб¸ ишсизлик ва пулсизликдан қийналгач¸ ўз ихтиëри билан бу бизнесни давом эттириш учун қайтиб кетаëтгани айтилмоқда.\nЎзбекистондан чиқиш визасини олиш билан боғлиқ бюрократик тўсиқларга қарамай, ёши 20-25 атрофидаги ўзбек қизлари яширин гуруҳлар ёрдамида осонликча Туркияга келтирилмоқда.\nУларни жинсий эксплуатация қилиш мақсадида Туркияга келтириш билан эса Ўзбекистон ва Туркия фуқароларининг шуғулланиши маълум бўлди.\nБу гуруҳнинг алдов ваъдаларига учиб, Туркияга келган ва фоҳишаликка мажбурланган қизлардан бири ёрдамида Озодлик бу занжирни очишга уринди.\nМуҳаббат Аҳмедова исмли 20 яшар фарғоналик қизнинг айтишича, у ўтган йилнинг куз ойларида марғилонлик Хуршида Собирова исмли қўшмачи аёл тарафидан "Туркиядан яхши иш топиб бераман" деган алдов ваъдалар билан Анталияга келтирилган.\nАнталияга келиши билан паспорти ва қайтиш билети олиб қўйилган. Дўконда сотувчилик қиласан, деб алдаб олиб келган қўшмачилар уни фоҳишалик қилишга мажбурлашган.\nМуҳаббат Аҳмедова: Ëлғон гапириб мени бошқа ишга олиб кетишган. У ëққа борганимда эса бошқача гапиришган. “Маркетда ишлайсан” деб олиб кетишди мени. Борсам¸ фоҳишалик экан.\nОзодлик: Улар сизга дўқ-пўписа қилишдими?\nМуҳаббат Аҳмедова: Паспортларни олиб қўйишди.\nОзодлик: У ерда қаерда бўлдингиз?\nМуҳаббат Аҳмедова: Манавгатда бўлдим.\nОзодлик: Қўшмачилик қилган ўша аëлларни танийсизми? Кимлар улар?\nМуҳаббат Аҳмедова: Мен биттасини танийман, холос. Наригиларини танимайман. Хуршида деган қизни танийман.\nОзодлик: У ерда сиз кўрган ўзбек қизлари шу ишни хоҳлаб қилишаяптими ëки уларни мажбурлашадими?\nМуҳаббат Аҳмедова: Баъзилари хоҳлар¸ баъзиларини мажбурлашар, билмадим.\nОзодлик: Сиз уларнинг қўлидан қандай қилиб қочиб қутилдингиз?\nМуҳаббат Аҳмедова: Улар паспортимни олиб билетимни бекор қилиб ташлашган экан. Мен билетимни тўғирлаб келиб олганман.\nОзодлик: Улар Туркияга олиб кетишда қандай ваъдалар беришган?\nМуҳаббат Аҳмедова: “Эрим бор. Эрга текканман. Яхши иш топиб жойлаб қўяман” дейишди.\nОзодлик: Ҳозир нима қилаяпсиз?\n- Ҳозир энди ўқишга ҳаракат¸ дейди Муҳаббат Аҳмедова.\nМуҳаббатнинг айтишича, “Абик” лақабли турк йигити билан сохта никоҳ қуриб, қўшмачилик билан шуғулланадиган “Филиза” лақабли Хуршида Собирова тарафидан ўнлаб ўзбекистонлик ёш қиз Анталияга келтирилиб, фоҳишаликка мажбурланган. Қаршилик қилганлар ўзбекистонлик қўшмачининг туркиялик сохта эри “Абик” лақабли йигит тарафидан калтакланган.\nБиз ўша “Филиза” лақабли қўшмачи ва “Абик” лақабли унинг туркиялик эрининг телефон номерларини Муҳаббатдан олиб, уларга қўнғироқ қилдик.\n“Филиза”нинг телефони ўчирилган. “Абик”нинг телефонига қўнғироқ қилганимизда гўшакни кўтарган эркак “Бу номерни сизга ким берди” деб, сўкинишга ўтди.\n- Бу номерни сенга ким берди? Ким берган бўлса¸ унинг фалонини фалон қиламан, деди бу йигит.\nАйтилишича, “Филиза” лақабли ўзбекистонлик қўшмачи аёл ва унинг туркиялик эри “Абик” Қумкўйдаги “Белтурк” меҳмонхонасида яшаб келишган ва шу ерда қўшмачилик билан шуғулланганлар. “Белтурк” меҳмонхонасига телефон қилганимизда, меҳмонхона ходимларидан бири “Абик”нинг аллақачон меҳмонхонадан кетганини айтди.\n- Абик йўқ. Ҳаммалари бу ерни аллақачон тарк этишди, деди "Белтурк" меҳмонхонаси ходими.\nҲозирда Туркиянинг Анталия шаҳридаги меҳмонхоналарда фоҳишалик қилаётган ўзбекистонликлар сонининг 1000дан ошиши айтилади. Улар асосан Туркиядаги “Апарт” деб аталувчи кичик меҳмонхоналарда хизмат қилишлари айтилади.\nЎзбекистондаги "Ҳозиржавоб гуруҳ" деб аталувчи ташкилотга кўра¸ Қумкўй, Сиде, Манавгатдаги “Ориент”, “Платана”, “Шафақ”, “Ширинапарк”, “Гунашли”, “Нил” меҳмонхоналари ўзбек фоҳишаларига тўлиб тошган.\nАйтилишича, фарғоналик қизларни Туркияга етказиш билан шуғулланадиган қўшмачилар Фарғона шаҳрининг Қиргули қисмидан. Улар чет элга юбориш учун қизларни танлаб олишади, чиқиш визаси ва ҳужжатларини ҳам тайёрлаб беришади.\nГарчи Туркия полицияси вақти-вақти билан Анталияда фоҳишаликка қарши рейдлар ўтказиб турса-да, полициянинг айрим ходимларининг катта пора эвазига бу ҳолатларни четлаб ўтиши тахмин қилинади.\nАйрим қўшмачилар Ўзбекистон ва Туркия ҳуқуқ-тартибот идораларида танишлари борлигини ҳам қизларга гапиришган.\nАммо Туркия полицияси Анталия бўлимининг Уюшган жиноятчиликка қарши кураш бўлими вакили Ҳикмат Қарагўзли Анталияга Ўзбекистондан қизлар фоҳишалик мақсадида келиши ҳолларини тасдиқлади, аммо “секс” бизнесига полициянинг ҳам алоқаси борлиги ҳақидаги гап-сўзларни инкор этди.\n- Анталияга фоҳишалик қилиш мақсадида ўзбек, грузин, рус фуқаролигига мансуб аёлларнинг вақти-вақти билан келиши кузатилади. Лекин бу бизнесга полициянинг ҳам алоқаси борлиги мутлақо асоссиз. Зотан, Қумкўй полицияси яқинда рейдлар ўтказди ва бу ҳолатларга қарши жиддий чораларни кўрмоқда.\nОзодлик: Бу рейдларда бирон қўшмачи ёки одамфуруш қўлга олинганми шу пайтгача?\n- Нимага, бўлмасин, қўлга олинганлар жуда кўп. Лекин фоҳишаликка мажбурлаш ҳолатлари жуда кам. Кўпчилиги бу ерларга кўнгилли равишда фоҳишалик қилиш учун келишмоқда¸ дейди Ҳикмат Қорагўзли.\nЎзбекистондан Туркияга қизлар энг узоғи билан уч ойга келтирилади. Бундан ортиқроқ муддатга Ўзбекистон фуқароларининг Туркияда қолишлари мумкин эмас.\nУлар аввалига энг арзон ётоқхоналарга жойлаштирилади. Ҳар бирига кунига хизмат ҳаққи учун 100 доллардан пул берилади.\nШу тариқа одам савдоси қурбонига айланган бу қизлар фоҳишага айлантирилади. Улардан бири билан суҳбатлашарканмиз, Туркияда қизларнинг нима иш қилишлари билан қизиқамиз.\n- Отел бор. Отелга келасиз¸ кўрасиз. Қайсинисини хоҳласангиз¸ ўшанисини оласиз¸ дейди биз билан суҳбатда бўлган қизлардан бири.\nЎзбекистонда одам савдосига қарши қонун қабул қилинган ва республикада даражасида турли давлат ташкилотлари ўртасида мувофиқлаштирувчи гуруҳлар ҳам тузилган. Бу гуруҳнинг вилоятлардаги марказлари ҳам фаолият юритаётгани эълон қилинган.\nШунга қарамай, ҳуқуқ ҳимоячилари фикрича, Ўзбекистондан қизларни Яқин Шарқ давлатлари¸ хусусан Туркияга фоҳишаликка мунтазам жўнатиш ҳоллари камаймаëтир.\nФарғоналик ҳуқуқ ҳимоячиси Абдусалом Эргашев вилоятда одам савдоси ҳоллари сўнгги пайтларда кескин ошгани ва қурбонларнинг аксари фоҳишаликка мажбурланган аёллар эканини гапиради.\nАбдусалом Эргашев: Дастлаб шунақа қилиб олиб боришар экану¸ 10-12 минг доллар ишлаб бериб бир ойнинг ичида ишлаб бўлар экан. Кейин ўзлари ўрганиб кетишиб¸ қайтиб келиб¸ яна кетиб¸ бир мартада ўрганиб кетишаяпти дейди.\nОзодлик: Фоҳишаликка юз тутишларини ўзлари билиб боришаяптими?\nАбдусалом Эргашев: Биринчисида¸ биров алдаб олиб бораяпти. Пулнинг мазасини топгандан кейин ўзлари боришаяпти. Ўзлари қолиб¸ бундан ташқари кўпчилик дугоналарини олиб боришаяпти. Ҳозир айтишларича¸ Анталиянинг беш-олтита жойларида 5000 нафарга яқин ўзбек қизлари бор экан. Энг кўпи Фарғона вилоятидан экан. Фарғона вилоятининг Қува туманидан экан.\nОзодлик: Фарғона қизлари чиройли¸ ҳаëли-иболи ўзбек қизларининг тимсоли ҳисобланади. Уларни бунга нима мажбур қилмоқда? Ҳатто уруш даврида ҳам ўзбек аëли бунақа аҳволга тушмаган дейишаяпти.\nАбдусалом Эргашев: Мустақилликка чиққанимиздан бери манавият деган нарса йўқолди¸ унинг қадри ҳам қолмади. Бутун Ўзбекистоннинг халқи ўзинг учун ўл етимга ўтиб қолди. Мени бир нарса ҳайрон қолдирадики¸ ўша фоҳишаликка кетиб қайтиб келмаëтганларнинг оилалари билан гаплашганингизда¸ ўзбекман деб белига белбоғ боғлаб юрган оталари “Фоҳишалик қилса нима қилибди? Бу ерда нима иш қиларди?” дейишади. Биттаси “Мен 16 ëшга етказиб¸ қўлига паспорт олиб берганман. Ихтиëр ўзида” деб ўтирибди. Зеҳният ўта бузилиб кетдида. Маънавият¸ ахлоқ – ҳеч нарса қолмади.\nОзодлик: Ўзбекистон ҳукумати одам савдосига қарши етарли даражада чора кўраяптими?\n- Халқаро қонунлар¸ халқаро нималар билан солиштириб кўрсангиз¸ кураш олиб борилаëтгандай. Бир проектда ишлаганимизда Туркиядаги ҳамкорларимизнинг айтиб беришларича¸ минглаган Ўзбекистон қизларини депорт қилиб юборса¸ бир ҳафтадан ўша одамлар қўлида янги паспорт¸ бошқа исм билан келишаркан. “Бизнинг сен ўтган сафар ундай эдинг деб айтишга ҳаққимиз йўқ” дейди. 2011 йилдан биометрик паспорт чиқиб қолса¸ мана шундай ҳийла ва найрангларнинг олди олинган бўларди. Биометрик паспорт олиб борган одам исм-фамилиясини ўзгартира олмайди. Ўзгартирган билан дарров қўлга тушади. Чунки бармоқ изи тўғри келмайди¸ дейди Абдусалом Эргашев.\nСўнгги йилларда қатор араб давлатлари, шунингдек, Жанубий Корея, Ҳиндистон, Таиланд ва Малайзияда юзлаб ўзбекистонлик аёлнинг фоҳишаликда айбланиб, қўлга олингани ва мамлакатдан депортация қилингани кўп кузатилди. Халқаро ташкилотларга кўра, Ўзбекистондаги иқтисодий танглик ва иш топиш имконларининг чеклангани аëлларни фоҳишалик орқали даромад қилишга ундамоқда.


Жума куни Россиядан Тожикистонга олтита чартер рейс амалга оширилади\n30 октябрь, жума куни Россия шаҳарларидан Тожикистонга 6 та чартер рейс амалга оширилади.\nМамлакат Ташқи ишлар вазирлиги томонидан тасдиқланган чартер рейслари жадвалига мувофиқ, учта рейс Москвадан, биттаси Санкт-Петербург, Екатеринбург ва Уфадан амалга оширилади.\nУшбу жадвалга кўра, 31 октябрь куни, шунингдек, Москвадан учта, Красноярскдан яна битта чартер рейси амалга оширилади. Барча экспорт рейслари Россия томони билан 31 октябрга қадар келишилган ва Тожикистон — Россия ўртасида мунтазам ҳаво қатнови тикланиши ёки йўқлиги ҳали маълум эмас.\nТожикистоннинг Россиядаги элчихонаси Тожикистон июль ойида Россия Федерациясига мунтазам рейсларни тиклашга тайёрлигини эълон қилди ва расмий ваколатли органларга расмий мурожаат юборилди. «Агар Россия бизнинг рейсларимизни қабул қилишга тайёр бўлса, биз ушбу мамлакатга мунтазам парвозларни тиклашга тайёрмиз, аммо ҳаммасини эмас албатта. Бу Россиядаги санитария-эпидемиологик вазиятга ва Россия ҳукуматининг қарорларига боғлиқ», деб таъкидлади элчихона.\nКоронавирус пандемияси сабабли 20 мартдан бошлаб Тожикистон ва Россия ўртасида мунтазам парвозлар тўхтатилди. Тожикистон расмийларининг маълумотларига кўра, апрель-октябрь ойлари оралиғида 70 мингга яқин тожикистонлик фуқаро чартер рейслари билан мамлакатга қайтиб келишган.


Қирғиз суди ўзбек қочқинини оқлади\nШерали Ҳамдамов қирғиз суди томонидан оқланган биринчи ўзбек қочқини эмас.\n10 июн куни Бишкекда судланган ўзбек қочқини Шерали Ҳамдамов суд залидан озод қилинди. Унга қўйилган айбловларнинг кўпи¸ хусусан диний-экстремистик ташкилотларга алоқадорлик айби ўз исботини топмади.\nЎзбекистонлик Шерали Ҳамдамов “Ҳизбут-Таҳрир”га аъзоликда, чегарани ноқонуний тарзда кесиб ўтганликда, диний низо келтириб чиқарувчи фаолиятда ва конституциявий тузумни куч билан ағдаришга даъват қилганликда айбланаётган эди.\n19 май куни бўлиб ўтган биринчи суд жараёнида 21 ёшли ўзбек қочқини айбловни тан олмаган, давлат айблови эса Шералининг Ҳизбут-Таҳрирга аъзолиги, диний низо келтириб чиқарувчи фаолияти ва конституциявий тузумни куч билан ағдаришга даъват қилгани борасидаги исбот-далилларни судга тақдим қила олмаган эди.\nШундан сўнг суд Шерали Ҳамдамовни қўлга олиб, унинг тергови билан шуғулланган милиция ходимларини гувоҳ сифатида судга келишини талаб қилган ва маҳкама жараёнини бошқа кунга қолдирган эди.\n10 июн куни суд мажлисига гувоҳ сифатида чақирилган милиция ходимлари ҳам ўзбекистонлик қочқин диний-экстремистик фаолият олиб борганига далил-исбот келтира олмадилар.\nШундан сўнг давлат қораловчисининг Шерали Ҳамдамовдан Ҳизбут-Таҳрирга аъзолик, диний низо келтириб чиқарувчи фаолият ва конституциявий тузумни куч билан ағдаришга даъват қилиш айблари олиб ташланишини суддан илтимос қилишдан бошқа иложи қолмади.\nШерали Ҳамдамовнинг ўзи чегарани ноқонуний бузиб ўтганлигини тан олгани учун ҳам прокурор мана шу айблов билан судланувчига жазо берилишини, яъни 232 доллар миқдорида жарима солинишини илтимос қилди.\nБироқ оқловчилар суддан бу жазони енгиллаштиришни сўрадилар:\n- Шерали бу ерда ишламайди, ойлик олмайди, қариндошлари ҳам узоқда. Шунинг учун унга 10 минг сўм, яъни 232 доллар миқдорида эмас, балки 5 минг сўм - 116 доллар миқдорида жарима солинишини илтимос қиламиз, деди Шерали Ҳамдамовнинг жамоатчи ҳимоячиси Азиза Абдурасулова.\nШундан сўнг судя Жанил Мамбетали суд ишида танаффус эълон қилди. Бир неча соатдан кейин эса ҳукм ўқилди.\n- Суд тергов органлари томонидан Шерали Ҳамдамовга қўйилган чегарани ноқонуний бузиб ўтиш айблови тўғри, деган хулосага келди. Бироқ судланувчининг диний-экстремистик ташкилотларга алоқадорлиги ва бу борадаги фаолияти ҳақидаги айбловлар ўз исботини топмади, деди судя Жанил Мамбетали.\nАйни пайтда суд Шерали Ҳамдамовнинг ҳозирги кундаги моддий аҳволини ҳисобга олган ҳолда унга катта миқдорда жарима солишни ҳам лозим топмади. Ҳукмда қайд этилишича, Шерали Ҳамдамов 18 февралдан 10 июнгача қамоқда сақланган. Мана шу қамоқ муддати унга жазо сифатида қўлланилди ва у суд ҳукми билан жазо муддатини ўтаб бўлган шахс сифатида озодликка чиқарилди.\n- Унга нисбатан кўрилган чора ўзгартирилсин ва муддатини ўтаб бўлган шахс сифатида суд залидан озод қилинсин, дейди судя Жанил Мамбетали.\nСуд залидан озод қилинган ўзбекистонлик қочқин Шерали Ҳамдамов матбуот вакиллари билан суҳбатлашишни истамади.\nСуд жараёнини кузатиб борган ўзбекистонлик қочқин Тошпўлат Йўлдошев эса ҳукмни адолатли, дея баҳолади:\n- Қирғизистонда бу даражада адолатли суд бўлишини кутмаган эдим. Албатта Қирғизистон суд тизимини ҳам идеал даражада, деб бўлмайди. Лекин Ўзбекистон судлов тизими билан солиштирганда, Қирғизистонда суд мустақиллиги бор экан, деган хулосага келиш мумкин. Бу ерда суд далил-исботларни, судланувчи шахсини ўрганиб, ўзича мустақил ҳукм чиқариши мумкин экан.\nШералига жарима солиниши мумкин эди. Лекин суд унинг ижтимоий аҳволини ҳисобга олиб, унга жарима солмади. Аксинча, унинг тергов жараёнида қамоқда сақланган кунларини жазо сифатида белгилаб, суд залидан озод қилди, дейди Тошпўлат Йўлдошев.\nШерали Ҳамдамов Қирғизистон суди томонидан оқланган ягона ўзбекистонлик қочқин эмас. Бундан бир неча йил аввал Ўш шаҳар суди Ўшда террорчиликда айбланиб қўлга олинган, “Акромийлар” ҳаракати йўлбошчиси деб айтиладиган Акром Йўлдошевнинг қизи Гулмирани ҳам қўйилган айбловлар исботини топмагани учун суд залидан озод қилган эди.


- май. 03, 2021\nПайғамбарларнинг сифатлари баёни\n3٠ - وَمَا كَانَتْ نَبِيًّا قَطُّ أُنْثَى وَلاَ عَبْدٌ وَشَخْصٌ ذُو افْتِعَالِ\nБирор аёл ҳам, қул ҳам ва бирор бир пасткаш шахс ҳам ҳеч қачон пайғамбар бўлган эмас.\nАёл асло пайғамбар бўлган эмас,\nҲамда бирор қулу, қабиҳ феълли шахс.\nمَا – ушбу ўринда لَيْسَ нинг амалини қилади.\nكَانَتْ – ноқис феъл.\nنَبِيًّا – ноқис феълнинг хабари.\nقَطُّ – мозий феълининг “истиғроқи” (маъносини батамом қамраб олиш) учун келган зарфи замон.\nاُنْثَى – ноқис феълнинг исми. Кўплик шакли اِنَاثٍ бўлади.\nعَبْدٌ – ноқис феълнинг исмига атф қилинган. Бу ўринда қул деганда уни сотиш ва сотиб олиш шаръан дуруст бўладиган инсон кўзда тутилган.\nشَخْصٌ – шахс деганда жисми бор нарсалар тушунилади.\nذُو – “асмои ситта”дан бири, “соҳиб” маъносини англатади. شَخْصٌ га сифат бўлгани учун раф бўлиб турибди.\nافْتِعَالِ – шариатга хилоф иш ёки сўз маъносида ишлатилган. Чунки бу масдар одатда сохтакорлик қилишга нисбатан ишлатилади.\nАллоҳ таоло бирор аёлни пайғамбар этиб юбормаган. Чунки пайғамбарлик ниҳоят даражада улуғ иш бўлиб, бундай масъулияти улуғ ишнинг ожиза аёл кишига топширилиши ҳикматдан бўлмайди. Қолаверса, қасос ва шаръий ҳад каби масалаларни ижро қилишни тушунтириш ҳамда уларни ҳаётга татбиқ этиш каби ишлар ҳам нозик қалбли аёлларга мос келмайди. Шунинг учун Аллоҳ таоло аёлларни пайғамбар қилиб юбормаган. Бу ҳақда Қуръони каримда шундай хабар келган:\n﴿وَمَآ أَرۡسَلۡنَا قَبۡلَكَ إِلَّا رِجَالٗا نُّوحِيٓ إِلَيۡهِمۡۖ فَسۡ‍َٔلُوٓاْ أَهۡلَ ٱلذِّكۡرِ إِن كُنتُمۡ لَا تَعۡلَمُونَ٧﴾\n“(Эй Муҳаммад!) Биз Сиздан илгари ҳам фақат эркакларни ўзимиз ваҳий қилган ҳолда (пайғамбар этиб) юборганмиз”.\nШунингдек, Аллоҳ таоло бирор қулни ёки бирор қабиҳ феълли пасткаш инсонни ҳам пайғамбар этиб юбормаган. Чунки бундай шахсларга инсонлар эргашмайдилар, балки улардан жирканадилар. Пайғамбарларнинг энг сўнгги вакилининг хулқи мулойим, атрофдагиларни ўзига тортадиган даражада гўзал бўлгани шундай хабар берилган:\n﴿فَبِمَا رَحۡمَةٖ مِّنَ ٱللَّهِ لِنتَ لَهُمۡۖ وَلَوۡ كُنتَ فَظًّا غَلِيظَ ٱلۡقَلۡبِ لَٱنفَضُّواْ مِنۡ حَوۡلِكَۖ فَٱعۡفُ عَنۡهُمۡ وَٱسۡتَغۡفِرۡ لَهُمۡ وَشَاوِرۡهُمۡ فِي ٱلۡأَمۡرِۖ فَإِذَا عَزَمۡتَ فَتَوَكَّلۡ عَلَى ٱللَّهِۚ إِنَّ ٱللَّهَ يُحِبُّ ٱلۡمُتَوَكِّلِينَ١٥٩﴾\n“Аллоҳнинг раҳмати сабабли (Сиз эй Муҳаммад,) уларга (саҳобаларга) мулойимлик қилдингиз. Агар дағал ва тошбағир бўлганингизда, албатта, (улар) атрофингиздан тарқалиб кетган бўлур эдилар”.\nПайғамбарлар башариятга тўғри яшаш тарзини сўзда ҳам, амалда ҳам кўрсатиб берадиган, бошқаларга намуна бўлиши керак бўлган шахслардир. Шунинг учун пайғамбарларнинг барчаси ўзлари яшаётган жамиятда ҳар тарафлама илм жиҳатидан ҳам, амал жиҳатидан ҳам энг афзали бўлганлар. Улар инсониятнинг энг ростгўйлари, хулқи энг гўзали бўлганлар. Аллоҳ таоло уларни махсус фазилатлар билан сийлаган бўлиб, бу фазилатларда ҳеч бир улуғ инсон уларга ета олмаган.\nЗулқарнайн ва Луқмон ҳақида\n31 - وَذو الْقَرْنَيْنِ لَمْ يُعْرَفْ نَبِيًّا كَذَا لُقْمَانُ فَاحْذَرْ عَنْ جِدَالِ\nЗулқорнайн пайғамбар деб танилмаган, шу каби Луқмон ҳам, шунинг учун тортишишдан тийилгин.\nЗулқарнайн набий деб танилганмас бил,\nШунингдек, Луқмон ҳам тортишишдан тийил.\nالْقَرْنَيْنِ ذُو – мубтадо. Баъзи олимларнинг сўзларига кўра Зулқарнайн қуёшнинг шарқдаги чиқадиган “шохи”даги жойларга ҳам, ғарбдаги ботадиган “шохи”даги жойларга ҳам, яъни бутун дунёга подшоҳлик қилгани учун “икки шох эгаси” деб номланган.\nلَمْ – нафий, жазм ва қалб ҳарфи.\nيُعْرَفْ – мажҳул музориъ феъли. Маҳзуф هُوَ ноиб фоили бўлиб, ذُو الْقَرْنَيْنِ га қайтади.\nنَبِيًّا – иккинчи мафъулликка кўра насб бўлиб турибди. Жумла мубтадонинг хабаридир.\nكَذَا – ташбеҳ ҳарфи бўлган كَ ваذَا исми ишорадан тузилган киноя исм. Хабари муқаддамликка кўра раф ўрнида турибди.\nلُقْمَانُ – хабаридан кейин келтирилган мубтадо.\nفَ – “таълийлия” (изоҳламоқ) маъносидаги ҳарф.\nاحْذَرْ – амр феъли. Тақдирий اَنْتَ фоили.\n– جِدَالِ жор мажрур احْذَرْ га мутааллиқ. “Жидал” калимаси ўзбек тилида “тортишиш” маъносига тўғри келади. Яъни “жидал” деганда нариги тарафнинг қарашлари тўғри эканига шубҳа қилиб, ўзиникини маъқуллашга уриниш тушунилади.\nЎший раҳматулоҳи алайҳ ушбу байтда Қуръони каримда номлари келган Зулқарнайн ва Луқмонларнинг пайғамбар бўлганлари, ё солиҳ ва тақводор банда бўлганлари тўғрисидаги баҳсли масалада жумҳур уламоларнинг қарашларини баён қилган.\nЗулқарнайннинг пайғамбар бўлган-бўлмагани тўғрисида гап кетар экан, шуни таъкидлаб айтиш лозимки, ушбу баҳс қилинган зот Зулқарнайн лақабли македониялик киши эмас. Қуръони каримда зикр қилинган Зулқарнайн солиҳ, тақводор мўмин банда бўлган. Баъзи уламолар ушбу Зулқарнайннинг македониялик Зулқарнайн лақабли кишидан икки минг йилдан кўпроқ вақт олдин яшаб ўтганини айтганлар.\nЗулқарнайнни пайғамбар бўлган дейдиганлар оятдан далил келтиришган:\n﴿حَتَّىٰٓ إِذَا بَلَغَ مَغۡرِبَ ٱلشَّمۡسِ وَجَدَهَا تَغۡرُبُ فِي عَيۡنٍ حَمِئَةٖ وَوَجَدَ عِندَهَا قَوۡمٗاۖ قُلۡنَا يَٰذَا ٱلۡقَرۡنَيۡنِ إِمَّآ أَن تُعَذِّبَ وَإِمَّآ أَن تَتَّخِذَ فِيهِمۡ حُسۡنٗا٨٦﴾\n“Биз: “Эй Зулқарнайн! Ё (уларни) азобга дучор қилурсан ёки уларга яхши муомалада бўлурсан”, – дедик”.\nУшбу оятда айтилган нарсани Аллоҳ таоло Зулқарнайнга ваҳий билан билдирган, ваҳий эса пайғамбарларга келади, – дейдилар.\nЗулқарнайнни пайғамбар бўлмаган дейдиганлар бу далилга шундай жавоб берадилар: Оятда айтилган нарса Зулқарнайнга ваҳий бўлмаган, балки унга илҳом бўлган. Зеро, бир нарсага илҳом беришнинг ҳам ваҳий деб аталиши Қуръонда келган. Аллоҳ таоло асаларига илҳом беришини ваҳий деб атаган:\n﴿وَأَوۡحَىٰ رَبُّكَ إِلَى ٱلنَّحۡلِ أَنِ ٱتَّخِذِي مِنَ ٱلۡجِبَالِ بُيُوتٗا وَمِنَ ٱلشَّجَرِ وَمِمَّا يَعۡرِشُونَ٦٨﴾\n“Роббинг асаларига ваҳий қилди: “Тоғлардан, дарахтлардан ва кўтарилган сўритоклардан уй тутгин”.\nУшбу ояти каримадаги “асаларига ваҳий қилди” маъносидаги сўзидан “асаларига илҳом қилди”, “асаларига тўғри йўл кўрсатди” маънолари ирода қилинган. Зулқарнайнга айтилган сўз ҳам пайғамбарларга келадиган ваҳий эмас, балки Аллоҳ таолонинг уни тўғри йўлга илҳом қилиши бўлган, – деганлар.\nЛуқмоннинг ҳам пайғамбар бўлгани ё бўлмагани тўғрисида бир-бирларидан фарқли қарашлар айтилган. Қуръони каримда Луқмонга ҳикмат ато этилгани ва унинг ўғлига қилган насиҳатлари ҳикоя тарзда баён қилинган:\n﴿وَلَقَدۡ ءَاتَيۡنَا لُقۡمَٰنَ ٱلۡحِكۡمَةَ أَنِ ٱشۡكُرۡ لِلَّهِۚ وَمَن يَشۡكُرۡ فَإِنَّمَا يَشۡكُرُ لِنَفۡسِهِۦۖ وَمَن كَفَرَ فَإِنَّ ٱللَّهَ غَنِيٌّ حَمِيدٞ١٢﴾\n“Биз Луқмонга ҳикмат ато этдик (ва унга дедик): “Аллоҳга шукр қилгин! Кимки шукр қилса, фақат ўзи учун шукр қилур. Кимки ношукурлик қилса, бас, албатта, Аллоҳ беҳожат ва ҳамд эгасидир”.\nЯъни Аллоҳ таоло Луқмонга тўғри фикрлаш ва ҳаққа мувофиқ сўзлаш иқтидорини берган. Мужоҳид раҳматуллоҳи алайҳ: “Ҳикмат: фиқҳ, ақл ва ҳаққа мувофиқ сўзлашдир, у набий бўлмаган, балки ҳаким зот бўлган”, – деган.\nҚуртубий раҳматуллоҳи алайҳ: “Тўғриси Луқмоннинг ҳаким бўлгани, набий бўлмаганлиги ҳақидаги жумҳурнинг иттифоқ қилганидир, бу ҳадисда ҳам келган”, – деган.\nЛуқмоннинг ҳикмат билан сўзловчи ҳаким зот бўлгани унинг ўғлига қилган насиҳатомуз сўзларида очиқ-ойдин кўриниб туради:\n﴿وَإِذۡ قَالَ لُقۡمَٰنُ لِٱبۡنِهِۦ وَهُوَ يَعِظُهُۥ يَٰبُنَيَّ لَا تُشۡرِكۡ بِٱللَّهِۖ إِنَّ ٱلشِّرۡكَ لَظُلۡمٌ عَظِيمٞ١٣﴾\n“Эсланг, Луқмон ўғлига насиҳат қилиб, деган эди: “Эй ўғилчам! Аллоҳга ширк келтирмагин! Чунки ширк улкан зулмдир”.\nЛуқмонга ҳикмат ато қилингани ҳадиси шарифда қуйидагича баён қилинган:\nعَنْ ابْنِ عُمَرَ سَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ يَقُولُ حَقًّا لَمْ يَكُنْ لُقْمَانُ نَبِيًّا وَلَكِنْ كَانَ عَبْدًا صَمْصَامَةً كَثِيرَ التَّفَكُّرِ حُسْنَ الظَّنِّ أَحَبَّ اللهَ فَأَحَبَّهُ وَضَمِنَ عَلَيْهِ بِالْحِكْمَةِ كَانَ نَائِمًا نِصْفَ النَّهَارِ إِذْ جَاءَهُ نِدَاءٌ يَا لُقْمَانُ هَلْ لَكَ أَنْ يَجْعَلَكَ اللهُ خَلِيفَةً فِي الأَرْضِ تَحْكُمُ بَيْنَ النَّاسِ بِالْحَقِّ فَانْتَبَهَ فَأَجَابَ الصَّوْتَ فَقَالَ إِنْ يُخَيِّرُنِي رَبِّي قَبِلْتُ فَإِنِّي أَعْلَمُ إِنْ فَعَلَ ذَلِكَ بِي أَعَانَنِي وَ عَلَّمَنِي وَ عَصَمَنِي وَ إِنْ خَيَّرَنِي رَبِّي قَبِلْتُ الْعَافِيَةَ وَلَمْ أَقْبَلِ الْبَلاءَ فَقَالَتْ الْمَلاَئِكَةُ بِصَوْتٍ لاَ يُزَاحِمُ لم يا لقمان قَالَ لِأَنَّ الْحَاكِمَ بِأَشَدِّ الْمَنَازِلِ وَأَكْبَدِهَا يَغْشَاهُ الظُّلْمُ مِنْ كُلِّ مَكَانٍ يَنْجُو أَوْ يُعَانُ وَ بِالْحَرِيِّ أَنْ يَنْجُوَ وَإِنْ أَخْطَأَ أَخْطَأَ طَرِيقَ الْجَنَّةِ وَمَنْ يَكُنْ فِي الدُّنْيَا ذَلِيلاً خَيْرٌ مِنْ أَنْ يَكُونَ شَرِيفًا وَمَنْ يَخْتَرِ الدُّنْيَا عَلَى الآخِرَةِ فَتَنْتَهِ الدُّنْيَا وَلاَ يُصِيبُ مُلْكَ الآخِرَةِ فَتَعَجَّبَتِ الْمَلائِكَةُ مِنْ حُسْنِ مَنْطِقِهِ فَنَامَ نَوْمَةً فَغُطَّ بِالْحِكْمَةِ غَطًّا فَانْتَبَهَ فَتَكَلَّمَ بِهَا. رَوَاهُ الدَّيْلَمِيُّ\nИбн Умардан ривоят қилинади: “Расулуллоҳ соллаллоҳу алайҳи васалламнинг: “Ҳақиқатда, Луқмон пайғамбар бўлмаган! Лекин кўп тафаккур қилувчи, эзгулик билан зийнатланган қатъиятли банда бўлган. Аллоҳни яхши кўрган, Аллоҳ ҳам уни яхши кўрган ва ҳикмат ато этган. Бир куни куннинг ярмида ухлаб ётганида унга бир нидо келган: “Эй Луқмон, инсонлар орасида ҳақ билан ҳукм қилишинг учун Аллоҳ таолонинг сени ерда халифа қилишига рағбатинг борми?”. У уйғонган ва овозга жавоб бериб: “Агар Роббим мени танлаган бўлса, қабул қилдим, мен биламанки агар У ўшани менга қилган бўлса, албатта менга ёрдам беради, билдиради ва сақлайди. Агар Роббим менга танлаш имконини берган бўлса, офиятни қабул қилдим, балони қабул қилмадим” – деган. Малоикалар баралла овоз билан: “ Нимага эй Луқмон”, – дейишган. У: “Чунки ҳоким энг қийин ва энг ташвишли ўринларда бўлади, уни ҳамма тарафдан зулм ўраб туради, у қутулиб қолади ё унга ёрдам берилади, яхшиси қутулиб қолмоқдир. Агар адашса, жаннат йўлидан янглишган бўлади. Кишининг дунёда мансабсиз бўлиши мансабли бўлишидан яхшироқдир. Кимки охиратни қўйиб, дунёни ихтиёр қилган бўлса, билсинки, дунё тамом бўлиб охирига етади, у эса охират мулкига эришолмай қолади” – деган. Фаришталар унинг гўзал нутқидан ҳайратга тушганлар. Ҳеч қанча вақт ўтмасдан у қаттиқ уйқуга кетган ва ҳикматга батамом чўмдирилган. Уйқудан уйғонгач, ҳикмат билан гапирадиган бўлган...” – деяётганларини эшитганман”. Дайламий ривоят қилган.\nҚиёматнинг катта аломатлари баёни\n32 - وَعِيسَى سَوفَ يَأْتِي ثُمَّ يَتْوِي لِدَجَّالٍ شَقِيٍّ ذِي خَبَالِ\nИйсо (алайҳиссалом) келажакда келади, сўнгра тўхтамасдан бадбахт бузғунчи дажжолга йўл олади.\nИсо келажакда, албатта, келар,\nБадбахт дажжолга у тезда йўл олар.\nعِيسَى – мубтадо. Мақсур исм бўлгани учун марфуълиги билинмай турибди.\nسَوفَ – музориъ феълининг олдидан келишга хос бўлган “тасвийф” ва “истиқбол” ҳарфи.\nيَأْتِي – музориъ феъли. Тақдирий هُوَ фоили. Ушбу феъл ва фоил раф ўрнида бўлиб, мубтадонинг хабаридир.\nيَتْوِي – ушбу феъл бирор нарсага тўхтамасдан мақсадга интилишга нисбатан ишлатилади. Баъзи шарҳларда يُتْوِي (ҳалок этади) маъноси берилган. Таҳқиқларга кўра, юқоридаги маъно мўътабар ҳисобланади.\nدَجَّالٍ – жор мажрур يَتْوِي га мутааллиқ.\nشقي – сифат. Луғатда “бадбахт” маъносини англатади.\nذي – “соҳиб” маъносини англатувчи “асмои ситта”дан бири. Сифатдан кейин келган яна бир сифат.\nخَبَالِ – музофун илайҳ. Луғатда “бузуқ” маъносини англатади.\nКелажакда Исо алайҳиссалом ер юзига тушади ва бузуқ даъволари билан кўпчиликни довдиратиб қўйган дажжолни ҳалок этади.\nИсо алайҳиссаломнинг тушишлари, дажжолнинг чиқиши қиёматнинг энг катта аломатларидан ҳисобланади. Қиёмат яқин қолган бир пайтда ушбу воқеалар содир бўлади. Дажжол луғатда “ёлғончи”, “фирибгар”, каби маъноларни англатади. Истилоҳда эса ўта ёлғончи, ғайри оддий қобилиятга эга, бир кўзи теп-текис, пешонасига “кофир” деб ёзилган, қиёматга яқин чиқиб худолик даъвосини қиладиган дажжол лақабли кимса тушунилади. Ҳадиси шарифларда у ҳақида батафсил маълумотлар келган. Унинг ёлғончи каззоб киши бўлиши билан бирга, фитнаси катта бўлишини, унинг фитнасидан сақланиш учун нима қилиш кераклиги ҳам айтилган.\nعَنِ النَّوَّاسِ بْنِ سَمْعَانَ الْكِلاَبِىِّ قَالَ ذَكَرَ رَسُولُ اللَّهِ صَلَّى اللهُ عَلَيْهِ وَسَلَّمَ الدَّجَّالَ فَقَالَ إِنْ يَخْرُجْ وَأَنَا فِيكُمْ فَأَنَا حَجِيجُهُ دُونَكُمْ وَإِنْ يَخْرُجْ وَلَسْتُ فِيكُمْ فَامْرُؤٌ حَجِيجُ نَفْسِهِ وَاللَّهُ خَلِيفَتِى عَلَى كُلِّ مُسْلِمٍ فَمَنْ أَدْرَكَهُ مِنْكُمْ فَلْيَقْرَأْ عَلَيْهِ فَوَاتِحَ سُورَةِ الْكَهْفِ فَإِنَّهَا جِوَارُكُمْ مِنْ فِتْنَتِهِ قُلْنَا وَمَا لُبْثُهُ فِى الأَرْضِ قَالَ أَرْبَعُونَ يَوْمًا يَوْمٌ كَسَنَةٍ وَيَوْمٌ كَشَهْرٍ وَيَوْمٌ كَجُمُعَةٍ وَسَائِرُ أَيَّامِهِ كَأَيَّامِكُمْ فَقُلْنَا يَا رَسُولَ اللَّهِ هَذَا الْيَوْمُ الَّذِى كَسَنَةٍ أَتَكْفِينَا فِيهِ صَلاَةُ يَوْمٍ وَلَيْلَةٍ قَالَ لَا اقْدُرُوا لَهُ قَدْرَهُ ثُمَّ يَنْزِلُ عِيسَى ابْنُ مَرْيَمَ عِنْدَ الْمَنَارَةِ الْبَيْضَاءِ شَرْقِىَّ دِمَشْقَ فَيُدْرِكُهُ عِنْدَ بَابِ لُدٍّ فَيَقْتُلُهُ. رَوَاهُ ابُو دَاوُدَ\nНаввос ибн Самъон Килобий: “Расулуллоҳ соллаллоҳу алайҳи васаллам дажжолни зикр қилиб: “Агар у чиқса ва мен сизларнинг ораларингизда бўлсам, сизларсиз ўзим унга қарши тураман. Агар у чиққанида мен бўлмасам, ҳамма ўз-ўзини ҳимоя қилади. Аллоҳ ҳар бир мусулмонга ёрдам беради. Сизлардан ким унга етса, унга қарши “Каҳф” сурасининг бошларини ўқисин. Чунки у унинг фитнасидан сизларнинг ҳимояларингиздир”. Биз: “Унинг ерда қолиши қандай”, – дедик. У зот: “Қирқ кун. Бир куни бир йилдекдир, бир куни бир ойдекдир, бир куни бир ҳафтадекдир, бошқа кунлари сизларнинг кунларингиз кабидир”, – дедилар. Шунда биз: “Эй Аллоҳнинг Расули, ўша бир йилдек кунда бизга бир кеча кундузнинг намози кифоя қиладими”, – дедик. У зот: “Йўқ, унинг миқдорини белгиланглар, сўнгра Исо ибн Марям Дамашқнинг шарқий оқ минораси олдида тушади ва уни “Боби луд”да топиб ҳалок қилади”, – дедилар”. Абу Довуд ривоят қилган.\nҚиёмат аломатлари ҳақида хабар берувчи ушбу ҳадисга жуда кўплаб шарҳлар ёзилган. Жумладан, имом Абу Довуднинг “Сунан”и шарҳида қуйидаги сўзлар айтилган: “ Биз: унинг ерда қолиши қандай, – дедик. У зот: “Қирқ кун. Бир куни бир йилдекдир, бир куни бир ойдекдир, бир куни бир ҳафтадекдир, бошқа кунлари сизларнинг кунларингиз кабидир” – дедилар. Яъни у чиққанидан кейин ерда қолиш муддати қирқ кундир. Биринчи куни бир йилдекдир, иккинчи куни бир ойдекдир, учинчи куни бир ҳафтадекдир, қолган ўттиз етти кун эса бизларнинг кунларимиз кабидир. Бу ўша замонда бўладиган ғайриоддий ишлардан бири бўлади. Саҳобаи киромлар ўша пайтда намознинг қандай ўқилиши ҳақида: “Эй Аллоҳнинг Расули, ўша бир йилдек кунда бизга бир кеча-кундузнинг намози кифоя қиладими”, – дея сўрашди. Расулуллоҳ соллаллоҳу алайҳи васаллам: “Йўқ унинг миқдорини белгиланглар", – дедилар. Яъни беш вақт намозни олдин ўқиб юрганларинг каби ўқинглар. Бомдодни ўқиганларингдан кейин қанча вақтдан сўнг пешинни ўқирдиларинг, ўша миқдорни белгилаб пешинни ўқинглар, қолган намозларни ҳам шу тартибда миқдорини белгилаб ўқинглар. Ушбу вақт кунларнинг ададлари эътиборидан йил каби бўлади, лекин у бир куннинг ўрнида бўлади. Яъни шу вақт давомида инсонлар қуёшнинг ботмасдан тураверганини кўриб турадилар. Қуёш ана шундай тўлиқ бир йил ботмасдан туради. Расулуллоҳ соллаллоҳу алайҳи васаллам уларга ҳар бир намознинг орасини билишлари учун миқдорни белгилашни тайинлаганлар. Улар бир намозни ўқиганларидан сўнг кейинги намоз вақти кирадиган муддат келгунча кутадилар, сўнгра навбатдаги намозни адо этадилар. Шундай қилиб миқдори бир йилга тенг бўлган ўша кун ҳам ўтади. Ундан кейин миқдори бир ойга тенг бўлган кунни ҳам, ундан кейинги миқдори бир ҳафтага тенг бўлган кунни ҳам шу тартибда ўтказадилар. Худди шундай ишни кеча ва кундузни билолмайдиган қуёш ва ойни кўришдан тўсилиб қолган маҳбус ҳам қилади. Яъни у ҳам Расулуллоҳ соллаллоҳу алайҳи васаллам тайинлаганларидек миқдорини белгилаб ўқийди. Узун муддат қуёш ботмасдан турадиган жойлар ҳам дажжол ҳақида келган ушбу ҳадисдаги кўрсатмага кўра амал қиладилар”.\nПайғамбарлар орасидан нима учун айнан Исо алайҳиссаломнинг тушишлари хослангани ҳақида шундай дейилган: “Пайғамбарлар орасидан айнан Исо алайҳиссаломнинг тушишларининг ҳикмати шуки, бунда у зотни ўлдирганларини даъво қиладиган яҳудийларга раддия бор. Аллоҳ таоло уларнинг ёлғонларини ошкор қилади. У зот тушганларидан сўнг уларни ҳалок қилади. Ёки у зотнинг тушишлари ажаллари яқинлашгани сабабли ерда дафн этилишлари учун бўлади. Чунки у зотга ҳам ажал тайин қилинган бўлиб, тайин қилинган вақтда, албатта, ўлимни тотадилар. Тупроқдан яратилган зотнинг самода вафот этиши лозим эмасдир. У зотнинг тушиши дажжолнинг чиққан пайтига тўғри келади ва у зот уни ўлдиради. Аслида уни ўлдиришни қасд қилиб тушган бўлмайди”.\nВалийлар ва уларнинг кароматлари баёни:\nФаросат – ярим каромат;\n Ҳад луғатда “тўсиш” маъносини англатади. Шунга кўра, икки нарса орасини тўсадиган ва уларни бир-бирига аралашиб кетишдан ҳимоя қилиб турадиган ҳар бир нарсага ҳад сўзи ишлатилади. Масалан, ҳовлининг чегараси уни ажратиб турганлиги учун “ҳовлининг ҳади”, дейилади. Шаръий истилоҳда, бандаларга зарар бўладиган турли фасод ишларнинг олдини олиш учун Аллоҳ таолонинг ҳаққи бўлиб белгиланган жазо, ҳад дейилади. Ҳад ман қилинган иш содир бўлишдан аввал ундан тўсувчи бўлади, содир бўлгандан кейин эса унга қайтишнинг олдини олувчи ҳисобланади. Қаранг: Абдулҳамид Маҳмуд Тоҳмоз. Фиқҳул Ҳанафий фи савбиҳил жадид, учинчи жуз. – Дамашқ: “Дорул қалам”, 2009. – Б. 246.\n Анбиё сураси, 7-оят.\n Каҳф сураси, 86-оят.\n Наҳл сураси, 68-оят.\n Луқмон сураси, 12-оят.\n Луқмон сураси, 13-оят.\n Абдул Муҳсин. Шарҳу Сунани Аби Довуд, биринчи жузи. “Мактабатуш шомила”. – Б. 2.\n Муновий. Файзул қодир, олтинчи жузи. “Мактабатуш шомила”. – Б. 464.\nMore in this category: « Муборак васиятлар: ОЛТИНЧИ ВАСИЯТ: Қариндошларга, гарчи улар ёмонлик қилсалар ҳам, силаи раҳм қилиш\tМуборак васиятлар: “Ла ҳавла ва ла қуввата илла биллаҳ” калимасини кўп айтиш; Аччиқ бўлса-да, ҳақиқатни айтиш »


Равшан Ҳайдаров: «Хориждан ўзбек футболини кўтариб берадиган инсонлар келсин, биз ёрдамга тайёрмиз» – КУН УЗ\nГлавная / Спорт / Равшан Ҳайдаров: «Хориждан ўзбек футболини кўтариб берадиган инсонлар келсин, биз ёрдамга тайёрмиз»\nAnonymous 25.11.2018\tСпорт Comments Off on Равшан Ҳайдаров: «Хориждан ўзбек футболини кўтариб берадиган инсонлар келсин, биз ёрдамга тайёрмиз» 38 Показы\nЎзбекистон олимпия терма жамоаси бош мураббийи Равшан Ҳайдаров ўзининг лавозимига хорижлик мутахассис олиб келиниши ҳақидаги маълумотга изоҳ бериб ўтди. Tribuna.uz`нинг ёзишича, Ҳайдаров бугун Миллий олимпия қўмитасида ташкил этилган йиғилишда шу ҳақдаги саволга жавоб берган.\n«Хориждан кучли мураббий қидириш жараёни кетаётгандир, бу тўғрисида мен аниқ маълумот бера олмайман. Лекин менга юклатилган иш – мана шу олимпия терма жамоасининг режасини ишлаб чиқиш, шакллантириш ва футболчилар танловини амалга ошириш вазифасини бажариб келяпман. Ким келишидан қатъи назар, вақт кутиб ўтирмайди, бу жараён тўхтамаслиги керак.\nЯнги мураббий келса ҳам, у мавсумдаги танаффус вақтида келиши мумкин. Натижада чемпионат тугагани боис унда ўйинчиларни кузатиш имкони бўлмайди. Шунинг учун биз ўзимиз билганларимиз тавсия қиламиз. Ахир жамоада 10-15 нафар футболчи тайёрланаётгани йўқ, уларнинг сони 30дан ошади. Янги мураббийда танлаб олиш имконияти бўлади.\nБиз ўзбек футболининг фидойиси бўлишимиз керак. Тайёргарлик жараёнини тўхтатмаслик керак. Келсин, қўлимиздан келганча ёрдам беришга тайёрмиз. Бу борада ҳеч қандай муаммо йўқ. Бизга ўзбек футболини кўтариб берадиган, балки биз кўрмаётган қирраларни очиб берадиган инсонлар келсин, гап бўлиши мумкин эмас, биз ёнидамиз», – дея айтиб ўтди Равшан Ҳайдаров.\nМаълумот учун, ўтган ҳафта Ўзбекистон футбол федерацияси ОТЖ бош мураббийи бўлишга номзод хорижлик мутахассислар билан музокара ўтказаётгани маълум бўлганди. ЎФА биринчи вице-президенти Умид Аҳмаджонов ушбу лавозим учун фақат хорижлик мураббий варианти кўриб чиқилаётганини тасдиқлаган. Хусусан, номзодлар рўйхатидан италиялик Массимо Фиччаденти, испаниялик Хуан Санчес Македа, хорватиялик Ненад Грачан ва сербиялик Любинко Друлович жой олган.\nЭслатиб ўтамиз, аввалроқ йиғилиш тафсилотлари келтириб ўтилган, Ўзбекистон олимпиячилари Европанинг иккита термаси билан ўртоқлик учрашуви ўтказиши хабар қилинган эди.\nПред. Ҳиндистонда автоҳалокат оқибатида 30 киши каналда чўкиб кетди\nСледующая Ўзбекистон Олимпия терма жамоаси Европанинг икки термаси билан ўртоқлик учрашуви ўтказади


ОРТИҚЧА КАЛОРИЯЛАРНИ ПАРЧАЛАШНИНГ 9 УСУЛИ | Суғдиёна биринчи аёллар электрон журнали\n1.Кўнгилдан бирор қўшиқни ҳиргойи қилсангиз 10-20 калорияÂÂ парчаланади. Қўшиқ қанчалик балан куйланса, калориялар ҳам ёмғир томчиси каби тўкилиб кетаверади.\n2.Бор-йўғи 10 дақиқа мириқиб кулсангиз 20-40 калория лом-мим демай парчаланиб кетади;\n3.Эрталаб ва кечқурун тишларни одатдагидек тозалаб олсангиз, 2 дақиқадаёқ 5-7 калорияни йўқ қиласиз;\n4.Â Дўкон айланаётганда ҳаридлар учун аравачадан фойдалансангиз ҳам 30 дақиқада 80 калорияга барҳам беришингиз мумкин. Аравачани ҳаракатлантириб, қўл-оёқ мушакларини ишга соласиз-да!\n5.Эр-хотиннинг бир бўсаси буни қарангки 2-4 калорияни парчалашга ёрдам берар экан;\n6.Фарзандингизни бағрингизга босиб эркалашингиз эса 15-20 калорияни тилка-пора қилади;\n7.Таомлангандан сўнг сақич чайнаш 11 калорияни йўқ қилади; 8.Яқинларингизга СМС ёзиб, йўллашингиз бир соатда 40 калорияни парчалайди; 9.Суткасига 8 соат ухлашга одатланинг. Шунда кун давомида 360 калория ўз-ўзидан йўқолади.Twitter НравитсяSocButtons v1.5


Ёш ва маҳоратли журналистлар кўпаймоқда - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 18 Март 2017\tКӯришлар: 837\nХўжанддаги Матбуот қасрида Тожик матбуоти куни нишонланар экан, оммавий ахборот воситаларида самарали меҳнат қилаётган ўткир, таъсирчан қалам эгалари мукофотландилар. Узоқ йиллардан буён электрон ахборот воситалари ва босма матбуотда ишлаб келаётган таниқли журналист Бобожон Икромов Абулқосим Лоҳутий номли мукофот билан тақдирланди. Тожикистон Журналистлар иттифоқи раиси Зинатулло Исмоилзода Бобожон Икромовдан\nташқари, 2015 йилда Абулқосим Лоҳутий номли мукофотга сазовор топилган Абдумажид Бобожониёнга ҳам мукофотларни топширди. Абдумажид Бобожониён Суғд вилояти таниқли журналистларидан бўлиб, кўп йиллар "Ҳақиқати Ленинобод" (ҳозирги "Ҳақиқати Суғд") вилоят газетасида ишлаган. Тажрибали журналист ҳозиргача матбуотда ишлаб келмоқда.\n"Суғд ҳақиқати" газетаси бош муҳаррири Фарҳод Жўраев эса, Ҳожи Содиқ номли вилоят мукофотига муносиб топилди. Бу мукофотни Тожикистон Журналистлар иттифоқи Суғд вилояти бўлими раиси Илҳом Жамолиён топширди.\nАкадемик Бобожон Ғафуров номли Хўжанд Давлат дорилфунуни талабаси Саодат Исмоилова Тожикистон Журналистлар иттифоқининг ёш журналистлар - талабаларга бериладиган Воҳид Асрорий номли мукофотига сазовор бўлди.\nШунингдек, матбуот кунида бир қатор журналистлар давлат ҳокимияти вилоят ижроия органининг Ифтихорномалари ва пул мукофотлари, Тожикистон Журналистлар иттифоқи ва унинг вилоят бўлими Ифтихорномалари билан тақдирланишди.\nМукофотланган ёшлар орасида Фарҳод Жўраев ва Саодат Исмоиловадан ташқари, вилоят телевидениеси ходимлари Субҳиддин Қодиров, Мавжуда Дадабоева, "Ҳақиқати Суғд" газетаси ходими Шоира Салимова каби маҳоратли журналистлар бор.\nМатбуот фахрийлари унутилмайди\nМамлакатимизда Тожик матбуоти куни қайд қилинар экан, Хўжанд шаҳри раиси Шарифзода Шариф Файз мазкур соҳада узоқ йиллар ишлаган фахрийлар ҳолидан хабар олиб, уларни касбий байрам билан табриклашни зарур, деб топди. Шаҳар раиси ўринбосари Раъно Ҳошимзода бошчилигидаги махсус гуруҳ аъзолари матбуот фахрийлари хонадонларида бўлиб, уларнинг заҳматли ва самарали меҳнатлари ҳеч қачон унутилмаслигини, қадрланишини таъкидлашди.\nМатбуот кунида "Ҳақиқати Ленинобод" вилоят газетасида узоқ йиллар хатлар бўлими ҳисобчиси бўлиб ишлаган Рўзижон Абдуваҳобова, мазкур газета бош муҳаррири бўлган Абулқосим Лоҳутий номли республика мукофоти лауреати Файзуллахожа Атохожаев, оммавий ахборот воситаларида ярим аср тер тўккан Мирзоғани Валиев, "Ленинабадская правда" газетасининг собиқ бош муҳаррири, "Дўстий" ордени соҳиби Владимир Тарасов, вилоят босмахонасида меҳнат қилган Тожибой Фозиловлар ҳам шаҳар раиси томонидан муборакбод этилдилар.\n"7 ситора" - Етти юлдуз порлай бошлади\nТожик матбуоти куни арафасида Хўжанд шаҳрида яна бир янги телеширкат иш бошлади. Янги - "Ҳафт ситора" телеканали раҳбари Маҳмуд Абдуллаевнинг айтишича, ижодий жамоа тайёрлаган кўрсатувлар фақат Хўжанд шаҳрида эмас, балки вилоятнинг бошқа шаҳар ва қишлоқларида ҳам кўрсатилиши мўлжалланган.\nТайёрланадиган дастурлар, албатта, кенг омма, лекин биринчи навбатда ёшлар учун мўлжалланяпти. "7 ситора" телеканалининг очилиши 20 нафар кишининг иш билан таъминланишига имкон берди. Уларнинг аксарияти ёшлардир.\nХўжанд шаҳар раиси Шарифзода Шариф Файзнинг "7 ситора" телеширкати очилиш маросимида айтишича, янги телеканалнинг "Ёшлар йили"да иш бошлагани ёшлар учун муносиб совға бўлди.\nШу ўринда вилоятда электрон матбуот воситалари йил сайин кўпайиб бораётганлигини таъкидлаш жоиз. Ҳозир вилоятда кўрсатув ва эшиттиришларини тарқатаётган телеканал ва радиолар сони ўттизтадан ортди. Бу эса, ахборот фазосини миллий ғояларга қурилган дастурлар билан тўлдириш имконини беряпти.\nЭкиш техникаси - мавсумга тайёр\nСпитамен ноҳияси деҳқонлари янги экиш мавсумига пухта тайёргарлик билан келишди. Экиш учун ишлатиладиган мавжуд техника сифатли таъмирдан чиқарилди. Жумладан, 120та ҳайдов трактори, 90тага яқин уруғ экувчи мосламалар мавсумга ҳозирланди.\nСпитамен ноҳияси раиси Сулаймонзода Акрам Раҳим, Тожикистон Қишлоқ хўжалиги вазири биринчи ўринбосари Нозанинзода Нусратулло Бодом ва Суғд вилояти қишлоқ хўжалиги бошқармаси бошлиғи Хайрулло Бобозода экиш техникаси билан танишар эканлар, таъмирчилар ишига юқори баҳо беришди.\nЭнг яхши механизаторлар ўтган йилги самарали меҳнатлари учун давлат ҳокимияти ноҳия ижроия органи томонидан телевизор, кир ювиш машинаси, гилам каби қимматбаҳо совғалар билан тақдирландилар.\nЖорий йилда ноҳияда 6000 гектар ерга чигит, 1100 гектар ерга дон учун маккажўхори, 350 гектарга баҳорги пиёз, 150 гектарга нўхат ва бошқа экинлар экиш режалаштирилган.\nЎтган йили спитаменлик қишлоқ меҳнатчилари деярли 600 миллион сомонийлик маҳсулот етиштиришга муваффақ бўлишди. Бу борада бир йил олдингига қараганда, 10 фоиз ўсиш кузатилди. 2015 йилга қиёсланганда, пахта етиштириш 753 тонна кўпайди.\nБугун: 05-08-2020 01:00:15


“Мени кечириш мумкинми?..”\nДобавлено: 19.08.2016, 15:34\n“Илм йўлида турмушга чиқишни ортга сурган, натижада қари қизга айланган”\nЭлектрон манзилимизга келган ушбу мактуб, очиғи бизни бироз ўйга толдирди. Лекин баъзи кишиларни мушоҳадага, сабоқ кўчасига бошлаши мумкинлигини ўйлаб, эътиборингизга ҳавола қилишга жазм этдик. Исм шарифини сир сақлашимизни сўраган мухлисамиз хатини шундай бошлаганди...\n“Ушбу мактубим аслида таҳририятга эмас, сизга аталган. Сизни ҳамон унутолмайман. Эҳтимол, бу менга берилган жазодир. Балки муҳаббатнинг куйиб кул бўлган, ўзидан қолдирган хунук доғидир. Лекин биламанки, муҳаббатнинг ўзи эмас. Сабаби, мен ўзимни севишга қодир деб ҳисобламайман. Янаям тўғрироғи, лойиқ билмайман...\nРамазон ойини покланиш, мағфират, илтижолар ойи дейишади. Худодан сўраганим, мени кечирсин ва сизга бошқа юзлаштирмасин! Кўзларингизга, ўша мусаффо, беғубор кўзларингизга боқишга тоқатим йўқ!\nНега тақдир иккимизнинг йўлларимизни боғлади? Нима учун сиздек пок, софдил инсонга мендек тубан, разил қизни рўбарў қилди?\nСизни ўйласам доим шундай бўлади. Миямга бирдан жуда кўп фикр ёғилиб келади ва зумда тум-тарақай қоча бошлади. Мен бир тўда ёввойи кабутарлар ичига тушган ва уларни тутишга уринаётган овчи каби шошиб қоламан. Мана ҳамма гапим поёнсиз осмонга сочилиб кетгандек ғойиб бўлди. Нима дейишни ҳам билмай қолдим. Келинг, яхшиси, бошидан гапира қолай...\nСизни аслида менг кўнгил қўйган йигит яқиндан танирди. Янаям тўғрироғи, у билан битта корхонада ака-укадек ишлагансизлар. Ҳа, айнан ака-укадек. Сиз - ака, менинг кўнгил қўйган йигитим ука бўлган. Чунки сизнинг ёшингиз биздан анча катта, яна бир марта турмушингиз бузилиб ҳам улгурганди.\nБиз эса «укангиз» билан шу қадар оташ-аланга ичида эдикки, бошимизга ҳижрон соя солмоқда эди. Уни билмадим-у, бундан мен телба бўлар даражага келаётгандим. Сабаби, пойтахтдаги таҳсилим, муҳаббатимни учратишим, у билан аҳду паймон қилиб, тош шаҳарда қолишим, ижара уйда бирга яшай бошлаганимизга ҳам етти-саккиз йил бўлиб қолганди. Мен унга шу қадар ишонганимдан у билан шаръий никоҳ ўқитишга ҳам рози бўлгандим, Бинобарин, агар унга турмушга чиқмасам, бошқанинг ҳам умр йўлдоши бўлолмасдим.\nАфсуски, Унинг айтишича, уйдагилари тўйимиз тугул, ҳатто бизникига совчи бўлиб боришга ҳам розилик бермабди.\n— Онам худди Фармон бибининг ўзгинаси. Айтгани айтган, дегани деган, — деди у ўзини оқлаб. — Мен сени севишимни айтдим. “Уйдан бош олиб кетаман”, деб ҳам қўрқитдим. “Оқ қиламан”, деди онам тап тортмай. Нима қилай, онамнинг қарғишига қолайми?\nМен пиқ-пиқ йиғлаганча бош чайқадим.\n— Сен сиқилма, — деди у яна. — Мен барибир сен билан яшайман. Чунки сенсиз яшолмайман. Онам фотиҳа қилган қиз ўзимизнинг қишлоқдан, она сути оғзидан кетмаган, довдир, овсар қизалоқ. Ҳали у билан расмий никоҳдан ҳам ўтолмаймиз. Ёш чунки...\n— Фотиҳангиз ҳам бўлдими? — чинқириб юборай дедим.\n— Бўлди. Бўлмаган бўлса энди бўлади... — бидирлашда давом энди у. — У қиз билан ҳечам расмий никоҳдан ўтмайман. Яъни, номига қишлоқдаги хотиним бўлиб юраверади. Асосий оилам сен бўласан! Ҳар доим сен билан бўламан. Шаҳарда, ёнингда.\n— Мен шунақа юравераманми? Ёшим ҳам ўттизга бориб қолди, сизни деб. Кутиб-кутиб...\n— Йўқ... — довдиради у. — Расмий никоҳим сен билан бўлади. Фақат... бирдан эмас. Мана бу тўй ўтсин, онам сал ҳовуридан тушсин! Кейин у билан ажрашаман-да, сенга уйланаман...\nЙиғладим, сиқтадим, ўзимни ўлдирмоқчи ҳам бўлдим. Лекин бирибир тақдирга тан беришимга тўғри келди. Сабаби, кўнгил қўйган шаҳзодам ростдан ҳам хотинини шаҳарга олиб келмади. Паспорти ҳам топ-тоза, расмий никоҳи йўқ. Ҳар доимгидек ёнимда.\n— Мени ростдан севаркансиз-а? — дедим яна бор ғамни унутиб. — Энди кичкинагина бўлса ҳам тўй қилайлик. Уйга бора олмай қолдим. Ота-онам хол-жонимга қўймаяпти “турмушга чиқ” деб...\n— Бирдан тўй дема. Ўзи энди тўйдан чиқдик. Пул қайда?\n— Мен шунақа юравераманми? — аламдан ёниб кетай дедим.\n— Хафа бўлмасанг, бир гап айтаман. Фақат тўғри тушун. Бу иккимизнинг бахтимиз учун! Биласанми, ишхонамизда бир эркак бор. Сендан ўн ёшча катта. Оиласи билан ажрашган. Асосийси, Тошкентда доимий рўйхатда туради. Уйланишга қиз қидиряпти. Шу билан сени таништирсам...\n— Нима? — бақириб юбордим. – Ахир мен... сизнинг никоҳингиздаман-ку?\n— Номига, жоним. Менам сени бировга бериб қўядиган аҳмоқ эмасман. Истасанг, жавобинг ўзинг билан. Унинг пули бор. Рози бўлсанг, тўй қилиб уйланади. Ҳам эл олдида юзинг ёруғ бўлади, ҳам “праписка”ли бўласан. Тўйдан кейин бир-икки нағма кўрсатасан, ўзингга яқинлаштирмайсан. Қарабсанки, жанжал чиқади. Нари-бери қилиб, амаллаб ажрашгунингча менам қишлоқи хотинимнинг жавобини бераман. Кейин... кейин иккаламизнинг яна бошимиз очиқ, энг даҳшати, сенда “праписка” бўлади. Шартта тўй қилиб, эр-хотин бўламиз-у ҳаммасини унутамиз!\nЙигитимнинг ақлига лол қолдим. Бунчалар пишиқ режа қачон етилди унда?\nШундан сўнг у сизга мен ҳақимда гапира бошлаган. Илм йўлида турмушга чиқишни ортга сурган, натижада қари қизга айланган, энди ўзимга мос жуфти ҳалол топа олмаётган маъсума қиз тимсолида таърифлайди мени. Гаплашиб, учрашиб кўришимизни таклиф қилади. Режа бўйича мен сизнинг ёшингиз анча катта эканлигин рўкач қилиб, ноз қилдим. Аммо йигитим “тасодифан” йўлимдан чиқиб қолган бўлиб, менга сизни рўбарў қилди. Мен ёлғонимиздан, қилаётган фитнамиздан уялиб ерга киргудек бўлдим. Бу эса сизга йигитларга қиё боқмай, китобдан бош кўтара олмай юрган қизнинг ибосидек бўлиб кўринди.\n— Олсам шу қизни оламан, олмасам ҳам шу қизни оламан. Бу замонда унақа уятчан қизларни топиш қийин, — дебсиз унга хурсанд бўлиб.\nАлбатта, бу қарордан кейин “укангиз”нинг ўзи ҳам пича ўйланиб қолди. Кейин ишонқирамай деди:\n— Унга текканингдан кейин ажрашмайман, деб туриб олмайсанми?\n— Жиннимисиз? Амаки бўлиб ётибди-ку! Шуни сизга алишаманми? — дедим кулиб.\nХуллас, режамиз силлиқ амалга ошди. Сиз мени уйимиздан қоғозга ўралган оқ қанддек покиза қилиб олиб чиқдингиз. Рисоладагидек совчилар, тантанали тўй, ақлли-хушли куёв ота-онамнинг ҳам кўнглини тоғдек кўтарди, менга “бошларини ерга қаратмаганим” учун раҳмат ҳам айтишди.\n— “Ўтирган қиз ўрнини топар”, — дея мақташди амма-холаларим ҳам.\nҲамма хурсанд, ҳамма шод. Бир мен хавотир ва қўрқув ичидаман. Бу ёғига сизни қандай алдашни, қандай нағмалар кўрсатишни ўйлайман...\nБу ёқда “укангиз” тинмай хабар юборади: “Ўзингга яқинлаштирма! Ўлдираман! Ўзинг шарманда бўласан!”\n— Куёвни кўрсам маҳлуқни кўргандек бўляман. Яқинлашиб келаверса, у билан бирга қоп-қора нарса ҳам келяпти. Вой-дод! — гапим ёлғон бўлса-да, ростмана жазавага тушаман.\n— Кўз теккан! — дейди янгам.\n— Биров бир нима қилдимикан? Дуо-пуо, а? — дейди бошқалар.\nУ дедим, бу дедим. Мулла келди, фолбин келди, отин келди...\nОхири янгалар ҳам уй-уйига жўнади. Бир ҳафталик “томоша”лардан кейин сиз ҳам тақдирга тан бердингиз. Сўнг оз-моз ича бошладингиз, кейин кўпайди. Ўзингизни билмайдиган даражада ичиб келган кунингизнинг эртасига маломат қилдим:\n— Сиздан буни кутмагандим. Шунақа ҳам бўласизми? Аста-секин сизга ўргана бошлаётгандим-ку! Мажбурламасангиз ҳам...\n— Нима? Ҳали...\nМен ҳиқиллаб йиғлай бошладим. Сиз эса келиб мени қучдингиз:\n— Йиғламанг! Кечиринг! Бошқа ичмайман! Оғзимга ҳам олмайман, ўшани! Нима қилай, бироз сиқилдим, бу оилам ҳам бузиладими, деб қўрқдим. Ичгандан кейин балки аламда... Илтимос, кечиринг. Аслида кўнглингизга қараб иш қилишга аҳд қилгандим. Кечиринг...\nСиз ўта ишонувчан эдингиз. Ишондингиз менга. Мен сизни яна алдашда давом этдим. Яширинча у билан ҳам гаплашиб турдим.\n— Қўлини ҳам теккизмасин сенга, қара... — дерди у аламига чидолмай.\nАммо дилимни суриштирмасди. Сиз дилимга тегина бошлагандингиз. Хушхулқлигингиз, одобингиз, меҳрингиз, оилапарварлигингиз тобора мени ўзига ром этаётганди. Шунданми, ўзимни ихтиёрингизга топширганимни билмай қолардим...\nОсуда, бахтли, тўкис ҳаётимни ора-сира йигитимдан келган хабарлар бузарди:\n“Бугун тушлик пайти амаллаб ишдан чиқаман. Квартирага кел...”\nМен гўё гул ва тикон ўртасида ҳис қила бошладим ўзимни. Сиз ёқимли гул каби ўзингизга тортардингиз, йигитим эса тикон каби наштар санчарди:\n— Бузуқ! Иккита эркак билан яшаш ёқиб қолдими? Бўлди, “прописка”нинг ҳаракатини қил. Кейин жанжал чиқарасан!\nЯна унинг сўзларидан чиқа олмадим. Режа бўйича иш қилдик. Ўйлаган ниятимиз амалга ошгач, мен қилдан қийиқ ахтаришга тушдим.\n— Бошқа сиз билан яшай олмайман! Сизни ёмон кўраман! — дедим охирги жанжалимизда.\nАслида бунинг акси эди. Мен ёлғон гапиргандим. Нима қилай, шунга мажбур эдим. Мен ўйин ўйнаётгандим ва уни якунлаш фурсати етганди...\nСизга оғир бўлди...\nНажот ойи, паноҳ ойи, махфират ойи Рамазон! Мени гуноҳларимдан покла! Қийноқлардан халос эт!


20 йил ичида биринчиси. АҚШда Альцгеймер касаллигига қарши дори тасдиқланди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n20 йил ичида биринчиси. АҚШда Альцгеймер касаллигига қарши дори тасдиқланди\n20 йил ичида биринчиси. АҚШда Альцгеймер...\n16:40 / 11 Jun\nАҚШ озиқ-овқат ва дори воситалари назорати бошқармаси (FDA) Альцгеймер касаллигига қарши адуканумаб препаратини тасдиқлади. Бу сўнгги 20 йилда илк бор содир бўлди.\nBiogen компанияси ишлаб чиқарган препарат Aduhelm тижорий номи остида савдога чиқарилади.\nПрепарат энг кенг тарқалган қарилик деменцияси бўлмиш Альцгеймер касаллигининг симптомлари эмас, чуқур илдизларига таъсир қилади.\nАдуканумаб инсон миясида қуйқалар ҳосил қилиб, ҳужайраларни шикастловчи ҳамда хотира, тафаккур ва мулоқот қилишда муаммо туғдирувчи амилоид оқсилини йўқ қилади.\nДунёда 30 миллиондан зиёд инсон Альцгеймер касаллиги билан оғрийди ва уларнинг аксари 65 ёшдан катталар.\nАдуканумаб 80 ёшга етмаган ва касалликнинг бошланғич босқичидагилар учун мўлжалланган. Шунингдек, батафсил МРТ текшируви ёрдамида тасдиқланган аниқ ташхис ҳам керак бўлади.\nСўнгги 10 йилда Альцгеймер касаллигини даволаш учун юздан ортиқ даволаш воситалари синаб кўрилди, бироқ уларнинг бирортаси ҳам ўзини оқламади.\nАдуканумаб – обиҳаёт эмас ва кўплаб шифокорлар унинг хусусиятлари борасида шубҳа билдиришмоқдв. Бироқ унинг АҚШда рўйхатдан ўтказилиши онкология ва кардиологияга нисбатан яхши молиялаштирилмайдиган деменция устида тадқиқотлар ўтказишга яхшигина туртки беради.\n2019 йилнинг мартида адуканумабнинг уч минг киши иштирокидаги синовлари якуний босқичда тўхтатилганди. Ўшанда ҳар ой инъекция кўринишида олинадиган препарат плацебо билан солиштирилганда мусбат натижа бермаётганди\nБироқ ўша йилнинг охирида АҚШнинг Biogen компанияси маълумотларнинг катта ҳажмини таҳлил қилиб, катта дозаларда қабул қилинса, адуканумаб когнитив қобилиятлар сусайишини сезиларли даражада секинлаштиришини айтганди.


15:30 / 07.03.2017\nАҚШ президенти Дональд Трамп маъмурияти кутилмаган тарзда Россия билан муносабатларда қаттиққўл сиёсат юрита бошлади. Бу чоралар эса Европадаги иттифоқчилар томонидан олқишланмоқда. Бу ҳақда The Wall Street Journal хабар ёзган.\nНашрнинг ёзишича, Трампнинг сайловдаги ғалабаси «Россиядагиларга хурсандчилик келтирган, Европада эса ташвиш уйғотганди». Аммо энди барчаси ўзгарган.\n«Сайловолди кампанияси ва ҳокимиятнинг Трамп қўлига ўтиши жараёни вақтида Россия ҳақида юмшоқ оҳангда гапирилаётган, НАТО ва иттифоқчилар манзили томон эса танқидлар ёғилаётганди. Аммо Трамп вазифасини бажаришга киришгач, у ўзига Кремль билан муносабатларда кескинлик тарафдори бўлган бир қатор шахсларни ўзига ёрдамчи қилиб тайинлади. Аввалига президент улар билан ҳамфикр эмасдек кўринаётганди. Лекин кейинги вақтларда Трамп НАТОни қўллаб-қувватлаш ҳақида кўпроқ гапира бошлади, хусусан, ўтган ҳафтада АҚШ конгрессидаги мурожаатида», — дейилади нашр хабарида.\nWSJ нашрида ёзилишича, Москва билан муносабатларда кескин танқидлар Трампнинг Европа ва Россия масалалари бўйича маслаҳатчиси бўлиши кутилаётган Фион Ҳилл томонидан ҳам билдирилмоқда.\nНашрнинг баҳолашича, «ҳокимият янги кучлар қўлига ўтгач, вазият кутилмаган йўналишда ўзгарди ва эндиликда бу ҳолат Россияда тревога юзага келтириб, Европада хурсандчиликлар билан кутиб олинмоқда».\nМақолада ёзилишича, Вашингтон европалик дипломатларни Шарқий Европа давлатларини, хусусан Украинани қўллаб-қувватлашни давом эттиришига ишонтирган.\n«Биз ягона позиция бўйича жадал ҳаракатланмоқдамиз. Энди ҳеч ким АҚШ Россия билан йирик битим тузиши ҳақида ўйламаяпти», — дея номини сир тутишни истаган европалик дипломатлардан бирининг сўзларини келтирган WSJ.\nНашрнинг қайд этишича, экспертлар ҳозирча Трампнинг «ҳақиқий ниятлари»ни била олишмаяпти. У бунгача Россия билан келишиб ишламоқчи экани ҳақида билдириб келаётганди.\nNBC News телеканали ва Wall Street Journal газетаси ўтказган сўровномаларга кўра АҚШ фуқароларининг 38 фоизи америкаликлар президенти ва Россия раҳбари муносабатлари «ҳаддан ташқари дўстона» деб ҳисоблайди. Яна 29 фоиз киши бундай фикрга қўшилмайди. Қўшма Штатлар аҳолисининг учдан бири — 32 фоизи эса бу борада муносабат билдиришни истамаган.\nЯна бир сўровномага кўра эса америкаликларнинг тўртдан уч қисми Россия томонидан таҳдид мавжуд деб билиши маълум бўлганди.\nДональд Трамп Путин


Таниқли актёр Тўйчи Орипов 91 ёшида оламдан ўтди\n04 июн 2020, Тошкент вақти: 01:10\nТўйчи Орипов “Абдуллажон” фильмидаги кетмони учмайдиган раис ролида.\nЎзбекистонлик таниқли актёр Тўйчи Орипов 91 ёшида оламдан ўтди. Ўзбек театри ва киносида бир қанча ролларни ижро этган актёр 12 июнь куни Тошкентда узоқ ҳасталикдан сўнг вафот этган. Яқинларига кўра, Тўйчи Орипов шу куни жума номозидан сўнг дафн этилган.\nЎзбекистон халқ артисти Тўйчи Орипов 1924 йилда Тошкентнинг Дегрез маҳалласида туғилган.\n1953 йилда Тошкентидаги Островский номли театр ва рассомлик санъати институтининг актёрлик факультетини тугатган.\nДастлаб Қўқон шаҳридаги Ҳамза театрида ишлаган. Кейинчалик фаолиятини Тошкентдаги Ҳамза номидаги Ўзбек Давлат академик драма театрида давом эттирган.\n“Қутлуғ қон” спектаклида Ҳакимбойвачча, “Бой ила хизматчи”да Солиҳбой, “Келинлар қўзғолони”да ҳисобчи Маҳкам ролларини ижро этган.\nШунингдек, актёр “Гирдоб” видеофильмидаги Муҳиддин Жабборов, “Улуғбек хазинаси” фильмидаги Амиржондор, “Абдуллажон” фильмидаги кетмони учмайдиган раис, "Бомба" фильмидаги Раис бува каби роллари билан томошабинлар кўнглидан жой олди.\n1987 йилда Тўйчи Орипов тошкентдаги Аброр Ҳидоятов номли (собиқ "Ёш гвардия") театрида ишлаган.\nАктёр 1994 йилдан бошлаб яна севимли театри — Ўзбек Миллий академик драма театрида фаолиятини давом эттирган.\nТўйчи Орипов ўзи севган энг яхши образларни театр саҳнасида яратган. Ўтган асрнинг 70—80 йилларида Ҳамза номли театрда саҳналаштирилган "Абу Райҳон Беруний"да Маҳмуд Ғазнавий, "Қиёмат қарз"да Нўъмон Назаров, "Ғариблар"да Левицкий, "Юлдузли тунлар"да Шайбонийхон, "Келинлар қўзғолони"да Маҳкамбой " каби ўнлаб образлари томошабинлар ва театр танқидчилари томонидан юқори баҳоланган.\nЎзбекистон халқ артисти Рихси Иброҳимова Тўйчи Орипов билан қарийб 60 йилдан буён бирга ишлаб келган.\nРихси Иброҳимованинг айтишича, Тўйчи Орипов яратган образлар ўзининг самимийлиги билан томошабинлар кўнглидан ўрин олган.\nРихси Иброҳимова билан суҳбатни қуйида тингланг:\nЎзбекистон халқ артисти Рихси Иброҳимова билан Тўйчи Орипов ҳақида суҳбат


Тошкентда барибир «Ўлмас полк» акцияси ўтказилмоқда (фото)\nТошкентда барибир «Ўлмас полк» акцияси ўтказилмоқда...\n09.05.2019 10:20 0 8534\nБугун 9 май куни Тошкентда «Биродарлар қабристони»да бир гуруҳ фаоллар томонидан «Ўлмас полк» акцияси ўтказилмоқда. Бу ҳақда «Xabar.uz» мухбири хабар берди ва воқеа жойидан фоторепортаж тақдим этди.\nЭслатиб ўтамиз, бир неча кун аввал, Тошкент шаҳар ҳокимлиги «Ўлмас полк» акциясига рухсат бермаганини маълум қилганди.\nШунингдек, Ўзбекистон адлия вазирлиги рухсатсиз йиғилишлар, митинглар, кўча юришлари ёки намойишлар уюштириш ёхуд ўтказиш тартибини бузиш ўн беш суткагача муддатга маъмурий қамоққа олинишига сабаб бўлиши мумкинлигини эслатган эди.\nТошкент «Ўлмас полк»\nЖамият 21/08, 10:06


АҚШда мусулмон стюардесса алкоголь ичимликларини тарқатишни истамагани учун ишдан ҳайдалди\n17:38 / 06.09.2015\nАмериканинг ExpressJet авиакомпаниясида стюардесса бўлиб ишлайдиган Чари Стэнли (Charee Stanley) парвоз вақтида алькогол ичимликларини буюртма қилган йўловчиларга уларни тарқатишдан бош тортгани учун ишдан ҳайдалди. Бу ҳақда CNN телеканали хабар тарқатди.\nСентябрь ойи бошида Стэнли АҚШнинг Бандлик муаммолари ва тенг имкониятлар федерал агентлиги(EEOC)га иш берувчининг қарори юзасидан ҳуқуқларининг камситилиши ҳақида ариза тақдим этиб, ҳеч ким дин ёки каръерани танлаш мажбуриятига эга бўлмаслигини талаб қилди. Жабрдийданинг адвокати Лена Масси Америка-ислом муносабатлари кенгашида иш берувчининг асосий вазифаси — ходимларнинг ишдан бўшашдан ҳавотир олмасдан диний эътиқодига ўзини эркин ҳис этган ҳолда амал қилиши учун хавфсиз муҳитни яратишдан иборат, дея таъкидлаб ўтди.\nАдвокатнинг сўзларига кўра, Стэнли ҳамкасбларидан бири Америка авиакомпаниясига унинг йўловчиларга хизмат кўрсатишдан бош тортгани сабабли кўпроқ ишлашга мажбур бўлаётганлари тўғрисида шикоят аризасини юборганига қадар бирор қийинчиликка дуч келмаган. Мазкур аризада бошқа стюардессалар Стэнли иш вақтида мусулмонча либос кийиб, авиакомпания дресс-коди — кийиниш бўйича қоидаларга риоя қилмагани ҳам айтилган.\nШундан сўнг 25 август куни ExpressJet компанияси ўз ходимасига огоҳлантирувчи мактуб юбориб, унинг бир йил муддатга ишдан бўшатилганини маълум қилган ва ўзига янги иш топишни тавсия этган.\n1 июнда эса стюардесса авиакомпания раҳбариятига алькогол ичимликлар буюртма қилган йўловчиларга хизмат кўрсатмаслигига имкон берувчи илтимос билан мурожаат қилиб, бунга диний ақидасига кўра нафақат маст қилувчи ичимликларни истеъмол қилиш, балки уларни бошқаларга таклиф қилиш ҳам тақиқланишини сабаб қилиб кўрсатган.\nСтэнли ExpressJet компаниясида уч йилдан буён ишлаб келаётган бўлган. Исломни қабул қилганига эса етти йил тўлган.\nExpressJet Airlines — Америка Қўшма Штатларидаги ҳудудий авиакомпания бўлиб, бошқарув штаби Техас штатининг Хьюстон шаҳрида жойлашган.


10:00 / 25.08.2020 4037 pdf Ўқиш режими + -\nТақвим ислоҳ қилингунга қадар Русияда янги йил византияликларнинг амалдаги йил ҳисоби бўйича 1 сентябрда нишонланган. Бу йил санаси «Оламнинг яратилиши»дан, яъни милоддан олдинги 5509 йил 1 сентябрдан юритилар эди. Жон-жаҳди билан Русияни оврупалаштиришга интилган подшоҳ Пётр биринчи ўзининг 1699 йил 15 декабрдаги фармони билан Русда йил бошини 1 январдан деб белгилади ва «Исо Масиҳ таваллуди»дан бошланган Ғарбий Оврупа милодий санасини жорий этди.\nМилод – луғатда «туғилиш» дегани. Ҳазрати Исо алайҳиссалом туғилганларидан бошланган йил санаси «милодий йил» дейилади. Умуман қуёш санаси (шамсий йил ҳисоби) биринчи марта мисрликлар томонидан татбиқ этилган. Мисрнинг илк қуёш тақвими милоддан олдинги 45 йилда Рим ҳукмдори Юлий Цезар томонидан олинган ва «Юлиан тақвими» деб номланган римча тақвим юзага келган. Милодий сананинг 1582 йилида эса бу тақвимни Папа Григор ХIII ислоҳ қилиб, ҳозирги Григориан тақвимига асос солган. Милодий сана номига номувофиқ тарзда Исо алайҳиссалом мавлудидан (туғилишидан) саккиз аср кейингина насроний Оврупада қўлланила бошлаган. Ислом олимлари ҳисобига кўра, «Исо алайҳиссалом туғилган йил билан милодий сана орасида уч ёки тўрт йиллик катта бир тарихий хато бор».\nМусулмонлар тақвим юритишда ҳижрий-қамарий сана ҳисобидан фойдаланишади.\nМусулмонлар ҳаётида эса ҳижрий йил санаси жорий этилган. Ҳижрий сана (йил) ҳисоби Пайғамбаримиз Муҳаммад алайҳиссаломнинг Маккадан Мадинага ҳижрат қилишлари (кўчишлари)дан ҳисоблана бошлаган ва 622 йилнинг 16 июлидан амалга киритилган. У ҳижрий 17 (милодий 638) йили халифа Умар ибн Хаттоб розияллоҳу анҳу томонидан жорий этилган. Ҳижрий йил ой ва қуёш кунлари асосида олиб борилишига қараб ҳижрий-қамарий ва ҳижрий-шамсий деб юритилади. Ҳижрий-қамарий йил 354 кеча-кундуз бўлгани учун йилига 11 кундан орқада қолиб, ҳар 33 йилда ҳижрий-шамсий санадан бир йил кам бўлади. Муҳаррам, Сафар, Рабиъул-аввал, Рабиъус-соний, Жумадил-аввал, Жумадис-соний, Ражаб, Шаъбон, Рамазон, Шаввол, Зулқаъда, Зулҳижжа ҳижрий-қамарий сана ойларидир.\nҲижрий сананинг йилбошиси бўлмиш биринчи ойнинг номи «муҳаррам» луғатда «уруш ҳаром қилинган, ҳурматланган» маъноларини билдиради. Ҳижрий-қамарий тақвим бўйича йилнинг биринчи ойи. Муҳаррамнинг биринчи куни янги сананинг бошланиши ҳисобланади. Муҳаррам – Аллоҳ таоло уруш ва жанжалларни, қон тўкишни ҳаром қилган тўрт ойнинг бири, унинг Аллоҳнинг ойи деган номи ҳам бор. Муҳаррам ойи ражаб, зулқаъда, зулҳижжа ойлари каби «ҳаром ойлар» саналади. Бу ойда энг улуғ кунлардан Ашуро бор, у муҳаррамнинг ўнинчи кунидир. Бу ойнинг тўққизинчи, ўнинчи кунлари рўза тутиш суннатдир.\n«Пайғамбар соллаллоҳу алайҳи васаллам: «Рамазондан кейинги энг афзал рўза Аллоҳнинг муҳаррам ойидаги рўзасидир, фарз намозидан кейинги энг афзал намоз тунги намоздир», дедилар».\nИмом Муслим, Абу Довуд, Термизий, Насоий ривоят қилишган.\nАлидан розияллоҳу анҳу ривоят қилган ҳадисда бундай дейилган: «Бир одам келиб, Пайғамбар соллаллоҳу алайҳи васалламдан «Рамазондан кейин қайси ойнинг рўзасини тутишимни буюрасиз?» деди. У зот: «Агар рамазондан кейин рўза тутмоқчи бўлсанг, муҳаррамнинг рўзасини тут. Чунки у Аллоҳнинг ойидир. Унда Аллоҳ бир қавмнинг тавбасини қабул қилган ва бошқа қавмларнинг тавбасини ҳам қабул қилади», дедилар».\nМуҳаррам ойида энг улуғ кунлардан Ашуро бор. Ойнинг ўнинчи куни шу ном билан машҳур бўлган.\nҲакам ибн Аъраж розияллоҳу анҳудан ривоят қилинади: «Замзам олдида ридоси устида ёнбошлаб ётган Ибн Аббоснинг олдига бориб, «Менга Ашуро рўзаси ҳақида хабар бер», дедим. У: «Муҳаррамнинг ҳилолини кўрсанг санаб бор, тўққизинчи куни рўза тутган ҳолда тонг оттир», деди. Мен: «Расулуллоҳ соллаллоҳу алайҳи васаллам унинг рўзасини шундай тутармидилар?» деб сўрасам, у: «Ҳа», деди» .\n«Расулуллоҳ соллаллоҳу алайҳи васаллам Ашуро куни рўзасини тутдилар ва бу куннинг рўзасини тутишга буюрдилар. Одамлар: «Эй Аллоҳнинг Расули, бу кунни яҳудий ва насоролар улуғлашади», дейишди. У зот соллаллоҳу алайҳи васаллам: «Келгуси йил келса, иншааалоҳ, тўққизинчи куннинг ҳам рўзасини тутамиз», дедилар. Аммо келгуси йил келмай туриб Расулуллоҳ соллаллоҳу алайҳи васаллам вафот этдилар».\n«Расулуллоҳ соллаллоҳу алайҳи васаллам Ашуро рўзасини ўнинчи куни тутишга буюрдилар».\nБу борадаги ҳадисларни жамлаб, ўрганиб чиққан уламоларимиз муҳаррам ойи тўққизинчи ва ўнинчи кунининг рўзасини суннат ҳисоблашади ва «Ашуро кунининг ёлғиз ўзида рўза тутиш макруҳдир», дейишади.\nМуҳаррам ойида содир бўлган муҳим воқеалар:\n– Саккизинчи ҳижрий йили шу ойда Пайғамбаримиз Муҳаммад алайҳиссаломнинг қизлари Зайнаб бинти Муҳаммад розияллоҳу анҳо вафот этдилар.\n05:00 / 14.03.2017 2062\n05:00 / 14.03.2017 1945\n5914 10:41 / 20.08.2020


5 йил аввал 617 siyrat.uz\nПайғамбар соллаллоҳу алайҳи васаллам Тоифдан Жиъронага қайтиб келдилар. У ерга Ҳунайн ғазотида ҳавозонликлардан мусулмонларга тушган ўлжалар йиғиб қўйилган эди. Расулуллоҳ соллаллоҳу алайҳи васаллам Ҳавозон қабиласи аъзолари тавба қилиб келиб қолишармикан, деб ўн кун ўлжаларни тақсимламай турдилар. Сўнгра Ҳавозон қабиласи вакиллари мусулмон бўлиб келдилар ва у Зотдан моллари ва асир тушган одамларини қайтариб беришларини сўрашди. Шунда Расулуллоҳ соллаллоҳу алайҳи васаллам уларга: «Мен билан ўзингиз кўриб турган кишилар бор. Мен учун гапнинг энг яхшиси тўғрисидир. Иккисидан бирини: ёки асирларни, ёки молларни танланглар. Мен сизларни кутиб, ишни пайсалга солиб турган эдим», дедилар. Ҳавозонликлар: «Эй Аллоҳнинг Расули, сиз бизни ҳасабимиз ва молу дунёмиздан бирини танлаш ихтиёрини бердингиз, ҳасаб биз учун маҳбуброқдир», дедилар. Шунда Пайғамбар соллаллоҳу алайҳи васаллам мусулмонлар ичига бориб, хутба қилдилар. Аллоҳга Ўзига мос ҳамду сано айтгандан сўнг қуйидагиларни айтдилар: «Аммо баъду. Албатта, биродарларингиз тавба қилган ҳолларида келдилар. Мен уларга асирларини қайтариб беришни раво кўрдим. Сизлардан ким шу ишни чин кўнгилдан чиқариб қилмоқчи бўлса, қилсин. Сизлардан ким ўз насибасини келажакда тушадиган ўлжадан олишни хоҳласа, уни ҳам айтсин», дедилар. «Эй Аллоҳнинг Расули, биз кўнгилдан чиқардик!» деб нидо қилдилар. Расулуллоҳ соллаллоҳу алайҳи васаллам: «Биз сизлардан ким изн берди-ю, ким изн бермади, ажрата олмаймиз. Бориб, маслаҳат қилинглар, вакилларингиз келиб, ишингиз нималигини айтсин», дедилар. Одамлар қайтиб бориб, вакиллари билан гаплашдилар. Кейин улар келиб, одамлар чин кўнгилдан рози бўлганлари ва изн берганларининг хабарини бердилар. Ҳавозонга асирлари қайтариб берилди. Расулуллоҳ соллаллоҳу алайҳи васаллам ҳавозонликлардан уларнинг бошлиғи Молик ибн Авф нима қилганлиги ҳақида сўрадилар. Улар: «У Тоифда, сақифликлар билан», дедилар. «Унга хабар беринглар. Агар у мусулмон бўлиб келса, унга аҳлини ҳам, молини ҳам, яна юзта туя ҳам бераман», дедилар Расулуллоҳ соллаллоҳу алайҳи васаллам. У кейинроқ келди. Расулуллоҳ соллаллоҳу алайҳи васаллам унга аҳлини ҳам, молини ҳам, яна юзта туя ҳам бердилар. У Исломга кирди ва иймони яхши бўлди. Пайғамбар соллаллоҳу алайҳи васаллам Ҳунайн ғазоти ўлжасини тақсимлашда янги мусулмон бўлган маккаликларга алоҳида эътибор қилиб, уларни Исломга қизиқтириш учун кўп ўлжа бердилар. Бу ишдан ҳайрон бўлган баъзи ёш ансорийлар: «Аллоҳ Расулуллоҳни мағфират қилсин. Қурайшга берадилар-а?! Бизнинг қиличимиздан уларнинг қони томиб турибди-ку!» дедилар. Бу гап Расулуллоҳ соллаллоҳу алайҳи васалламга етиб борганида у Зот ансорийларга одам юбордилар. Улар тайин қилинган жойга тўпланиб турдилар. Улардан бошқа бирор кишининг ҳам уларга қўшилишига ижозат берилмади. Сўнгра у Зот ансорийларга қарата ўз гапларини бошладилар. Аввал Аллоҳга ҳамду сано айтдилар ва: «Эй ансорийлар жамоаси! Айтган гапларингиз менга етиб келди. Залолатда юрганингизда мен туфайли Аллоҳ сизларни ҳидоятга солмадими?! Тафриқага тушган эдингиз, Аллоҳ мен туфайли сизларни жам қилмадими?! Камбағал эдингиз, Аллоҳ мен туфайли сизларни бой қилмадими?! (У Зот бу гапларнинг ҳар бирини айтганларида улар «Худди шундай! Худди шундай! Аллоҳ ва Унинг Расули миннатга ҳақлироқ ва афзал», деб турдилар.) Сўнгра у Зот: «Менга жавоб бермайсизларми, эй ансорийлар жамоаси?!» дедилар. Улар: «Сизга нима деб жавоб берамиз, эй Аллоҳнинг Расули! Миннат ва фазл (ҳаққи) Аллоҳга ва Унинг Расулига (хос)дир», дедилар. Шунда у Зот: «Аммо, Аллоҳга қасамки, агар хоҳласангиз, гапирар эдингиз. Рост гапирар эдингиз ва тасдиқланар эдингиз: «Ёлғончига чиқарилган ҳолда келдингиз, биз сизни тасдиқладик, хорланган ҳолда келдингиз, биз сизга ёрдам бердик, қувилган ҳолда келдингиз, биз сизга жой бердик, камбағал ҳолда келдингиз, биз сизга кўмак бердик», дейишингиз мумкин эди», дедилар. Улар: «Йўқ! Балки бизнинг зиммамизда Аллоҳнинг ва Унинг Расулининг миннати бор!» деб бақиришди. Сўнгра Расулуллоҳ соллаллоҳу алайҳи васаллам сўзларини давом эттирдилар: «Эй ансорийлар жамоаси! Дунёнинг арзимаган нарсаси учун кўнгилларингизга олдингизми?! Мен у билан бир қавмнинг мусулмон бўлиши учун қалбларини яқинлаштирмоқчи бўлдим. Сизларни эса Исломингизга вакил қилдим. Эй ансорийлар жамоаси! Одамлар қўю туяни олиб кетганда сизлар ўз қароргоҳингизга Расулуллоҳни олиб кетишдан рози бўлмайсизларми?! Аллоҳга қасамки, сиз олиб қайтадиган нарса улар олиб қайтадиган нарсадан яхшироқдир! Муҳаммаднинг нафси қўлида бўлган Зот ила қасамки, агар ҳижрат бўлмаганида, албатта, ансорийлардан бири бўлган бўлар эдим. Одамлар бир йўлга юрсалар-у, ансорийлар бошқа йўлга юрсалар, албатта, ансорийлар йўлига юрган бўлар эдим. Аллоҳим! Ансорларга, ансорларнинг болаларига, ансорларнинг болаларининг болаларига раҳм қилгин!» дедилар. Одамлар йиғлайвериб, соқоллари ҳўл бўлиб кетди. Улар «Аллоҳ ва Унинг Расули насибимиз ва улушимиз бўлганидан розимиз», дейишарди. Аъробийлар Пайғамбар соллаллоҳу алайҳи васалламнинг ортларидан юриб, яна кўпроқ ато беришларини талаб қилишарди. Улар у Зотни бир бутага сиқиб қўйди, ҳатто ридолари шохга илиниб ҳам қолди. Шунда у Зот: «Эй одамлар, ридоимни беринглар! Аллоҳга қасамки, агар Туҳоманинг дарахтлари ададича туялар бўлса ҳам, сизларга бераман. Мен бахил ҳам, ёлғончи ҳам, қўрқоқ ҳам эмасман. Эй одамлар! Ўлжангизнинг фақат бешдан бирига ҳаққим бор. Ўша бешдан бири сизларга», дедилар. Бир аъробий келиб, у Зотнинг чопонларининг ёқасидан ушлаб, қаттиқ силтади. Бўйинларига чопоннинг изи тушиб қолди. Ҳалиги одам: «Ҳузурингдаги Аллоҳнинг молидан менга ҳам амр қил!» деди. Расулуллоҳ соллаллоҳу алайҳи васаллам бурилиб, унга қарадилар-да, кулдилар ва унга ҳам мол берилишига амр қилдилар. Кейин Жиъронадан эҳром боғлаб тушиб, умра қилдилар ва Мадинаи Мунавварага равона бўлдилар. Ўшанда ҳижрий саккизинчи сананинг Зулқаъда ойи эди.


28.12.2018 10:21 0 1690\nЙиғилишда Ҳукуматга 2 ой ичида рақамли иқтисодиётга ўтиш бўйича «Йўл харитаси» ишлаб чиқиш юклатилди.\nИқтисодиётнинг барча соҳаларини рақамли технологиялар асосида янгилашни назарда тутадиган Рақамли иқтисодиёт миллий концепциясини ишлаб чиқилади ҳамда «Рақамли Ўзбекистон-2030» дастури ҳаётга татбиқ этилади.\n«Рақамли иқтисодиёт ялпи ички маҳсулотни камида 30 фоизга ўстириш, коррупцияни кескин камайтириш имконини беради. Нуфузли халқаро ташкилотлар ўтказган таҳлиллар ҳам буни тасдиқламоқда. Шунинг учун иқтисодиёт соҳаларида рақамли трансформацияни амалга ошириш, миллий ахборот технологияларини ривожлантириш ва бу йўналишда инвестициялар жалб этиш зарур», деди Шавкат Мирзиёев.\nрақамли иқтисодиёт Олий Мажлисга Мурожаатнома Рақамли Ўзбекистон-2030\nЖамият 31/12, 09:41\nДепутатлар, икки кўзимиз сизда энди!\nСиёсат 29/12, 09:48\nЖамият 28/12, 11:35


БОЗОР ВА ИҚТИСОД, 2020, 6-сон\nСиз шу ердасиз: Бош сахифа ЎзКОЖ фаолияти БОЗОР ВА ИҚТИСОД, 2020, 6-сон\nЯратилган куни 26.03.2021 06:18 | | | Кўрилган: 126\nПАНДЕМИЯГА ҚАРАМАЙ ПЕШҚАДАМ\n1959 йилда Ғиждувон ЎИЧК шохобчаси сифатида иш бошлаган, кейинроқ мустақил хўжалик субъекти мақомини олган Кармана ўқув-ишлаб чиқариш корхонаси катта майдонни эгаллаган бўлиб, аммо эски, кўримсиз бинолардан таркиб топган эди. Қурилиш тарихи ўтган асрнинг 50-йилларига бориб тақалувчи ишлаб чиқариш объектлари, оилавий ётоқхона муайян даврдаги раҳбар ходимларнинг эътиборсизлиги оқибатида нураб, фойдаланишга яроқсиз ҳолга келиб қолганди. Сўнгги ўн йил ичида ЎИЧК директори Камол Элмуродов саъй-ҳаракати билан бунёдкорлик ишлари амалга оширилган бўлса-да, Навоий вилоят ҳокимлигининг қарорига мувофиқ Кармана тумани марказида замонавий шаҳарсозлик инфратузилмаси барпо этилиши муносабати билан корхонани бошқа манзилга кўчириш эҳтиёжи туғилди.\nНиҳоят, жорий йил бошида корхона ўрнида кўп қаватли уйлар қуришни мақсад қилган “Навоий техно-планет” МЧЖ билан ЎИЧК учун Навоий шаҳридан маъмурий ва ишлаб чиқариш бинолари, алоҳида қўшимча ер майдони, ишчиларга доимий турар жой ажратиш бўйича келишув имзоланди. Келишув доирасида март ойида шаҳар марказида жойлашган 1600 кв. мга тенг иншоотлар корхона ихтиёрига берилди. Аммо ҳали-ҳануз шаҳардан 25 км узоқликда ажратилиши ваъда қилинган 1 гектар бўш ер майдонидан дарак йўқ. Ҳозирда корхона ишчилари учун 8 та икки, 2 та бир хонали уй-жой бунёд этиш ишлари жадаллик билан олиб борилмоқда. Ушбу уйлар ЎИЧК балансига олинган ҳолда 8 та оилага тақсимланиши, 2 тасидан умумий ётоқхона сифатида фойдаланилиши мўлжалланган. Вақтинча бошқа жойда яшаётган ишчилар учун ижара маблағлари юқоридаги МЧЖ томонидан ойма-ой қопланмоқда.\nКорхонага берилган таъмирталаб 2 та бинода карантин даврида иш тўхтаб қолганидан фойдаланиб, катта ҳажмдаги таъмирлаш, реконструкция жараёни амалга оширилди. Аввало, баландлиги 9 м бўлган биноларнинг 2-қавати қурилиб, ички ва ташқи фасадлар, иситиш тизими буткул янгиланди. Маъмурият хоналари, мажлислар зали, меҳмонхона ўрин олган маъмурий бино зарур офис мебеллари билан жиҳозланди. Ишлаб чиқариш биносида эса тўқув цехи, ошхона, тайёр маҳсулот сақланадиган омборхона ташкил этилди. Ушбу бунёдкорлик ишларига корхона ҳисобидан қарийб 90 млн. сўм маблағ сарфланди. Ажратилган жой танқислиги туфайли пахта, тикув цехлари тадбиркорлик субъектларидан ижарага олинган биноларда фаолият кўрсатмоқда. Айрим маҳсулотлар уйда касаначилик асосида тайёрланмоқда. Келгусида қўшимча ер майдонида замонавий ишлаб чиқариш биноси барпо қилиш, ЎИЧК қошида чорвачиликка ихтисослашган ёрдамчи хўжалик ташкил этиш режалаштирилган.\nЖорий йил юртимизда ҳукм сурган карантин чекловлари корхона иқтисодий фаолиятига салбий таъсир кўрсатди. Март-июль ойларида қурилиш-таъмирлаш ишларининг бориши ва пандемия туфайли кўзи ожизлар меҳнат қиладиган тўқув цехи фаолият юритмади. Шунга қарамай, карантин даврида ишчиларга ҳар ой амалдаги базавий ставканинг 100 фоизи миқдорида моддий ёрдам ажратилди. Қолаверса, кўзи ожизлар оилалари ҳомийлар томонидан узлуксиз равишда озиқ-овқат маҳсулотлари билан таъминланди. Корхонанинг жорий йил 9 ойлик ишлаб чиқариш кўрсаткичлари 1 млрд. 436 млн. 297 минг сўм ёки режанинг 113 фоизини ташкил этган бўлса-да, бу ўтган йилнинг шу даврига нисбатан қарийб 1 млрд. 200 млн. сўм кам демакдир.\nХом ашё сотиб олиш ва тайёр маҳсулотларни реализация қилишда саноат кластерлари билан яқин ҳамкорлик ўрнатилган. Улар корхонада ишлаб чиқарилаётган уч турдаги пахта, бўздан тикилган ўров материаллари, автоёпқич, қоп кабиларнинг харидори саналади. Жорий йилнинг ўзида ЎИЧК ана шундай саноат корхоналарига 2 млрд. сўмликдан зиёд маҳсулот етказиб бериш мажбуриятини ўз зиммасига олган. Ўтган 9 ой мобайнида 1 млрд. 457 млн. 500 минг сўмлик маҳсулот реализация қилинган бўлса-да, корхона омборида 245 млн. 771 минг 950 сўмлик кўрпа-тўшак, ёстиқ, бўз каби хўжалик моллари ўз харидорини кутмоқда. Уларни давлат харидлари асосида сотишга уринишлар самара бермаяпти.\nКорхонада жой танқислиги туфайли ижара хизматини йўлга қўйиш орқали қўшимча даромад топиш имкони мавжуд эмас. Зеро, эски бинода бўш хоналар тадбиркорларга вақтинча фойдаланишга берилишидан ойига 4-5 млн. сўм ЎИЧК ғазнасига келиб тушарди. Қўлга киритилган 204 млн. 544 минг сўм ялпи даромаднинг 195 млн. 870 минг сўми даврий харажатларга тегишлидир. Корхона жамоаси 15 нафар соғлом, 25 нафар кўзи ожиз ишчи-ходимлардан таркиб топган бўлиб, ҳисобот даврида уларга тўланган ойлик иш ҳақи ўртача 540529 сўмдан тўғри келган. Раҳбариятнинг ишлаб чиқариш салмоғини ошириш, маҳсулот турини кўпайтириш орқали даромад манбаларини кенгайтириш, бандлик ҳолатини яхшилаш борасидаги режалари катта. Хусусан, бўзга талаб камайган бир пайтда унинг билан крахмал аралашмасидан хўжалик сумкалари тайёрлаш кўзда тутилган. Умид қиламизки, корхона ҳар қандай шароитда ўз олдига қўйган мақсадлари рўёби сари интилишда пешқадамликни қўлдан бермайди.


Бош прокуратура: Абдусаматов томонидан айбланган ДХХ ходимларига нисбатан жиноят иши қўзғатилмаган\nБугун, 14 июнь куни Ахборот ва оммавий коммуникациялар агентлиги анжуманлар залида Ўзбекистон Республикаси Бош прокуратураси мутасаддилари иштирокида «2019 йилнинг дастлабки 5 ойи мобайнида прокуратура органлари фаолияти» мавзусида брифинг бўлиб ўтди.\nУшбу йиғилишда Kun.uz мухбири томонидан Юнусобод туманининг собиқ ҳокими Бахтиёр Абдусаматов иши бўйича савол берилди: «Собиқ ҳокимнинг айблови бўйича ДХХ ходимларига жиноят иши очилганми?».\n«Абдусаматов иши юзасидан суд ўз ҳукми билан муносабатини берди. Уюштирилгани ҳақидаги гапни иккинчи томонларнинг важи сифатида қабул қилиш мумкин. Бунинг фактини ҳали исботлаш керак.\nАбдусаматовга нисбатан 210-моддаси («пора олиш») жинояти аломатлари исботини топмай, айбловдан чиқарилди. Суд томонидан баҳо берилиб, озодликдан маҳрум қилиш жазоси бўйича ҳукмнинг ўзи «уюштирилган» деган гапни истисно этади.\nХусусий ажрим масаласига келсак, ўша пулларни қайтариш суднинг ваколатига киради. Буни прокуратура назорат қилмайди. Ҳужжат қайси ташкилот томонидан берилса, ўша орган назорат қилади. Яъни, бунинг ахборотини суддан сўраш тўғрироқ бўлади. Жиноят ишида квалификация ўзгарди. Суд томонидан пора олиш айби чиқариб ташлангандан сўнг, пора предмети сифатида айтилаётган 400 минг АҚШ доллари оила аъзоларига топширилди», дея прокуратура ходимларининг сўзларини келтирмоқда Kun.uz мухбири.\n1 май куни жиноят ишлари бўйича Тошкент шаҳар судида Юнусобод туманининг собиқ ҳокими в.б. Бахтиёр Абдусаматов иши бўйича суд мажлиси бўлиб ўтганди.\nДастлаб Бахтиёр Абдусаматов Ўзбекистон Жиноят кодексининг 205-моддаси (ҳокимият ёки мансаб ваколатини суиистеъмол қилиш) ва 210-моддасида (пора олиш) кўзда тутилган жиноятларни содир этганликда айбланаётган эди. Бироқ Тошкент прокурори ёрдамчиси Сардор Аҳмедов пора олиш тўғрисидаги айбловни бекор қилиш тўғрисида даъво киритган ва ундан бу модда олиб ташланганди.\nБахтиёр Абдусаматов ўзининг қўлга олиниши ДХХнинг собиқ раҳбарлари томонидан уюштирилганини тахмин қилганди.\n«Бир нарсани айтишни хоҳлайман. Жиноят иши қўзғатилишидан бошлаб саккиз ой давом этган турли ҳаракатлар, айниқса тергов ҳаракатларигача, — буларнинг барчаси «коррупцион сенсация» учун қасддан Давлат хавфсизлик хизматининг айрим собиқ раҳбарлари томонидан амалга оширилди. Бу менинг тахминим», — деганди у.\nУнинг сўзларига кўра, оммавий ахборот воситаларида ҳокимнинг пора олаётганда қўлга олингани тўғрисидаги хабарлар ушбу тахминнинг асосий далилидир.\n«Кимдир ёлғондан шон-шуҳратга эга бўлишни хоҳлади ва бу ишни… Давлат хавфсизлик хизмати раисининг биринчи ўринбосари Жаҳонгир Эгамов, бошқармаларнинг собиқ раҳбарлари амалга оширди», — деганди Бахтиёр Абдусаматов.\nБахтиёр Абдусаматов 5 йилга озодликдан маҳрум этилди\nБахтиёр Абдусаматов иши. ДХХ мусодара қилган 400 минг доллар собиқ ҳокимнинг турмуш ўртоғига топширилди\n12:55 / 22.03.2021\n07:58 / 16.03.2021\nДХХ ҳарбий-академик лицейига ўқитувчилар ишга таклиф қилинмоқда


AirAstana ходимлари кеч қолаётган рейс йўловчиларидан узр сўраш учун рақс тушиб беришди\n17:14 / 25.12.2015\nҚозоғистоннинг AirAstana авиакомпанияси ходимлари рейснинг кеч қолиши муносабати билан йўловчилардан антиқа услубда кечирим сўрашди. Йўловчилардан бири Facebook’даги саҳифасида воқеалар қайд қилинган видеолавҳани жойлаштирди.\nАйтилишича, ички рейслардан бири 2 соатга кеч қолган. Бу мижозлар орасида безовталикка ва норозиликларга сабаб бўлган. Йўловчиларнинг кайфиятини кўтариш ва айни пайтда улардан ўзига хос тарзда узр сўраш мақсадида борт кузатувчилари ва стюардессалар салон ичида рақс тушиб, жонли куйлаб беришган.\n“Борт кузатувчилари ва флэшмобнинг бошқа иштирокчилари ажойиб кайфиятда эди, йўловчиларнинг ҳам руҳини кўтаришга уринишди”, - деб ёзади йўловчилардан бири ижтимоий тармоқда.\nСекин-аста стюардессаларнинг бундай кайфиятлари йўловчиларга ҳам ўтиб, улар ҳам хонишга жўр бўлишган. Айримлар ўрнидан туриб, рэп куйлаб берганини видеолавҳада кузатиш мумкин.\nЖамоавий куйнинг якунида барча биргаликда “Остона!” деб бир неча марта такрорлади.


Қуролли Кучлар академиясида олий ҳарбий таълим муассасалари ўртасида ўтказилган фан олимпиадаси ғолибларини тақдирлаш маросими бўлиб ўтди.\nТадбирда сўзга чиққан Мудофаа вазирининг тарбиявий ва мафкуравий ишлар бўйича ўринбосари полковник А. Икрамов ўтган икки йил мобайнида ҳарбий кадрларнинг интеллектуал салоҳиятини ошириш бўйича амалга оширилган ислоҳотлар, олий ҳарбий таълим муассасаларида курсантларнинг соҳа бўйича мукаммал билим олишлари учун яратилган шарт-шароит ва имкониятлар хусусида сўзлади.\nШундан сўнг Мудофаа вазирининг буйруғига биноан фан олимпиадасида энг юқори кўрсаткичга эришган курсантлар ва ғолиб жамоалар диплом ҳамда қимматбаҳо совғалар билан тақдирланди. Шунингдек, фан олимпиадасини ташкиллаштириш ва ўтказишда жонбозлик кўрсатган олий таълим муассасалари мутахассислари, бир гуруҳ ҳарбий хизматчилар ва Қуролли Кучлар хизматчилари рағбатлантирилди.\nЭслатиб ўтамиз, 5-29 ноябрь кунлари Мудофаа вазирлиги олий ҳарбий таълим муассасаларининг курсантлари ўртасида ҳарбий-касбий тайёргарлик, инглиз тили, информатика ва математика фанларидан олимпиада (иккинчи Республика босқичи) ўтказилган эди. Қайд этилган натижаларга кўра, ҳарбий-касбий тайёргарлик ҳамда математика фани бўйича умумжамоа ҳисобида 1-ўринни Қуролли Кучлар академияси курсантлари эгаллади. Инглиз тили ва информатика фанлари бўйича эса ғолибликни Тошкент ахборот технологиялари махсус факультети курсантлари қўлга киритди.\nМаълумот учун: Фан олимпиадасида ғолиб бўлган жамоалар 2019 йилда Мустақил Давлатлар Ҳамдўстлигига аъзо давлатларнинг олий ҳарбий таълим муассасалари курсантлари ўртасида ўтказиладиган халқаро фан олимпиадасида иштирок этади.


19 апрел 2021, Тошкент вақти: 08:48\nАҚШнинг Ўзбекистондаги элчиси Даниэль Розенблюм.\nАҚШнинг Ўзбекистондаги элчиси Даниэль Розенблюм ўзбекистонлик журналист Бобомурод Абдуллаевнинг қирғиз расмийлари томонидан Тошкент сўрови асосида қўлга олинганига оид хабарлардан чуқур хавотирда эканини билдирди.\n“Биз унинг ишини диққат билан кузатиб турибмиз”, деб ёзди АҚШ элчиси Твиттердаги ўз саҳифасида 13 август куни.\nЖаноб Розенблюмга кўра, Қирғизистон ҳукумати ҳам, Ўзбекистон ҳукумати ҳам Б. Абдуллаевнинг ҳаракатланиш эркинлигини ҳурмат қилиши ҳамда унинг Қирғизистон Республикасидан кўзлаган манзили томон чиқиб кетишига имкон яратиши лозим.\nБобомурод Абдуллаев мавзусига дахлдор учинчи твитида АҚШнинг Ўзбекистондаги элчиси Д. Розенблюм президент Мирзиёев ўтган йил декабрида Конституция куни муносабати билан ҳамда ундан кейин бир неча бор ирод қилган нутқларида оммавий ахборот воситалари эркинлиги ва журналистларнинг ҳақ-ҳуқуқлари тўғрисида маънодор гапларни айтганини эслатиб, Қўшма Штатлар эркин ва мустақил оммавий ахборот воситалари амалдаги демократия учун зарурий, деган фикрга қўшилишини урғулаган.\nБобомурод Абдуллаев 9 август оқшомида Бишкекдаги кафелардан бирида Қирғизистон Миллий хавфсизлик давлат қўмитаси ходимлари томонидан қўлга олинганди. МХДҚ журналистнинг Ўзбекистон сўровига кўра ушланганини билдирган.\n10 август куни Бишкекнинг Биринчи май суди Б. Абдуллаевни 8 сентябргача ҳибсда сақлаш бўйича қарор чиқарган. Суд қарорига кўра, журналист бу муддат ичида МХДҚнинг тергов ҳибсхонасида ушлаб туриладиган бўлган.\nДушанба кунги суд олдидан Бобомурод Абдуллаев қирғизистонлик журналистларга ўзбек расмийлари томонидан “Қора мерган” тахаллуси билан ёзаётган шахс сифатида гумонланаётганини айтган, бироқ ўзининг бу тахаллус билан мақолалар ёзганини қатъиян рад этган. Айни пайтда “Қора мерган”нинг Телеграм тармоғидаги аккаунти Б. Абдуллаев қўлга олинганидан кейин ҳам фаолият кўрсатишда давом этмоқда.\nБобомурод Абдуллаевнинг қўлга олиниши ортидан “Чегарасиз мухбирлар” (RSF), Amnesty International, Association for Human Rights in Central Asia (AHRCA), Civil Rights Defenders, International Partnership for Human Rights (IPHR), Freedom House, Freedom Now, Norwegian Helsinki Committee (NHC), Human Rights Watch (HRW) ҳамда Журналистларни ҳимоя қилиш қўмитаси (Committee to Protect Journalists) каби нуфузли ташкилотлар расмий Бишкекни ўзбекистонлик журналистни зудлик билан озод қилишга чақирганлар.


21 ноябрь куни Интернетда “Серқуёш Ўзбекистоним” коалицияси раҳбари, айни пайтда ҳибсда сақланаётган Санжар Умаровнинг умр йўлдоши Индира Умарованинг Ўзбекистон Президентига очиқ хати эълон қилинди.\nУнда ёзилишича, С.Умаровни тергов қилаётган ҳуқуқ-тартибот ходимлари унинг инсоний шаънини камситмоқда. Шикоятлар эътиборга олинмаяпти. Икки асосий илтимос, яъни С.Умаровни тўлиқ тиббий текширишдан ўтказиш ҳамда эҳтиёт чорасини ўзгартириш тўғрисидаги сўровлар қаноатлантирилмаяпти.\nХатда С.Умаровга бир қанча қийноқлар қўлланилгани, бу ғайриқонуний буйруқлар юқоридан бўлаётгани таъкидланган.\nС.Умаровни озод қилиш қўмитаси ҳам матбуот варақаси тарқатиб, унинг бугунги аҳволидан ташвиш билдирди.\nҚўмита аъзоси Баҳодир Намозовнинг билдиришича, С.Умаровнинг оила аъзоларига унинг кийим-кечаги қайтариб берилган. Бу кийимларда қон ва сигарет билан куйдириш излари бор. Бу эса унга қийноқ қўлланилганидан дарак беради.\nЎзбекистон Бош прокуратураси матбуот хизмати раҳбари Светлана Ортиқова С.Умаровга нисбатан қийноқ қўлланилаётгани ва тергов ҳаракатлари нотўғри олиб борилаётганини қатъий рад этди.\nШунингдек, Фарғона вилоятидаги “Ўтюраклар” клуби раҳбари, инсон ҳуқуқлари ҳимоячиси Мўътабар Тожибоевага ҳам ҳибсхонада ноқонуний муносабатда бўлинаётгани ҳақида хабарлар бор.\nУнинг адвокати Дилафрўз Нурматованинг сўзларига кўра, М.Тожибоевани интизомий жавобгарликка тортиш ҳақида қарор қабул қилинган. Ҳуқуқ ҳимоячиси ҳибсхона ходимларига қўпол муомалада бўлишда айбланган.\n“М.Тожибоева бу қарор аввалдан тайёрлангани, ўзига уюштирилаётган навбатдаги туҳматлардан бири эканини айтяпти”, - деди Д.Нурматова.\nАдвокатнинг таъкидлашича, М.Тожибоеванинг қийноқлар қўлланилаётгани ҳақида Фарғона вилояти прокуратурасига ёзган беш аризасига ҳозиргача жавоб олингани йўқ. Шунингдек, ҳуқуқ ҳимоячисининг ўз яқинларига мактуб ёзиш ҳуқуқи ҳам чеклаб қўйилган.


Кўнгилларда ишонч ҳисси » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Кўнгилларда ишонч ҳисси\nМанас биз учун тажриба мактаби бўлдики, агар қишлоқларни замонавий масканга айлантириш, ижтимоий-иқтисодий муҳитни яхшилаш, одамлар кайфиятини ижобий томонга кескин ўзгартиришни олдимизга мақсад қилиб, изчил ҳаракат қилсак, бунга эришиш мумкинлигига одамларни ишонтира олдик, ўзимизда ҳам ишонч ва қатъият ошди.\nПрезидентимизнинг 2018 йил 29 мартдаги “Обод қишлоқ дастури тўғрисида”ги Фармонига мувофиқ, жорий йилда мамлакатимизнинг ҳар бир туманида 2 тадан қишлоқ ва маҳаллаларда қурилиш ва ободонлаштириш ишлари амалга оширилаяпти. Яна ҳам аниқроғи, бу йил юртимизда 368 та аҳоли пунктини обод ва кўркам гўшаларга айлантириш чоралари кўрилаётир. Бу йўналишдаги саъй-ҳаракатлар натижасида йил охиригача 127 мингта уй-жой таъмирланади. 1 минг 900 километр ичимлик суви тармоғи тортилади. 850 та ижтимоий соҳа объектлари ва 2 минг 400 та савдо инфратузилмасини қуриш ва капитал таъмирлаш ишлари бажарилади.\nШунингдек, 440 километр йўл,2 минг километр электр ҳамда 263 километр табиий газ тармоқлари таъмирдан чиқарилади. 470 та автобус харид қилиш, 330 дан ортиқ бекатни бунёд этиш, шунга мос равишда жамоат транспорти йўналишларини юзага келтириш билан боғлиқ ишлар жадаллик билан амалга оширилмоқда. Умуман олганда, мазкур мақсадга 3 триллион 447 миллиард сўм йўналтирилган. Келаси йилдан бошлаб мамлакатимизнинг ҳар бир шаҳар ва туманида учтадан аҳоли пунктини ушбу дастур доирасида обод ва кўркам гўшаларга айлантириш режалаштирилди. Демак, одамлар турмуш маданиятини юксалтириш, ҳаётини фаровонлаштиришга хизмат қиладиган тадбирлар кўлами янада кенгайиб бораверади.\nВилоятимизда ҳамда “Обод қишлоқ” дастури ҳаётга изчиллик билан татбиқ этилмоқда. Биргина Мирзачўл тумани марказидаги “Ғалаба”, “Мустақиллик”, “Мирзадала”, “Дўстлик”, “Ержар” маҳаллаларини ўз ичига олувчи ҳудудда асрга татигулик ишлар бажарилмоқда, десак муболаға бўлмайди. Жумладан, 177 та кўп қаватли уйлар тевараги ноқонуний иншоотлар ва чиқиндилардан холи этилиб, тўлиқ таъмирдан чиқарилди. “Обод қишлоқ” ва манзилли дастур асосида намунали лойиҳа асосида 233 та турар жой ҳамда 168 оилага мўлжалланган кўп қаватли уйлар қурилиши ҳам бугун-эрта якунланади.\nБу маҳаллалар ҳудудидаги 5 та мактабгача таълим муассасаси, 4 та ўрта умумтаълим мактаби, туман тиббиёт бирлашмаси капитал таъмирдан чиқарилаётир. 250 ўринли марказий поликлиника қурилиши ҳам якунланиш арафасида. 51,4 километр сув, 11 километр табиий газ, 54,8 километр электр тармоқларини тортиш ишлари ниҳояланишига оз қолди. Режадаги 20 дан ортиқ савдо ва маиший хизмат кўрсатиш шохобчаларининг асосий қисми фаолият бошлади. Шунингдек, 1 та хусусий клиника ишга туширилади. Кўчаларга 263 та ёритиш устунлари ўрнатилиб, 690 метр квадрат жой кўкаламзолаштирилди.\nБундан ташқари “Мирзачўлтекс”, “Мирзачўл тикувчилик мажмуаси”, “Мирзачўл мелиоратор”, “Мирзачўл чорва комплекси” каби ишлаб чиқариш корхоналари ҳам дастур негизида юзага келтирилди. Мирзачўл туманини вилоят маркази билан боғловчи темир йўл қатнови ҳам йўлга қўйилди. Дастур уйғотган бунёдкорлик эпкинлари ҳудуддаги ички ишлар идораларини ҳам четлаб ўтмади. Чунончи, туман ички ишлар бўлими биноси капитал таъмирдан чиқарилди.\n— Ходимларнинг самарали фаолият кўрсатиши учун барча шароитлар яратилди, — дейди туман ички ишлар бўлими бошлиғининг ахборот-таҳлил ва ташкилий ишлар бўйича ёрдамчиси, капитан Мирзааҳмад Абдухалилов. — Ҳар бир хона мебель ва кондиционерлар билан таъминланди, иситиш тизими янгиланди. Худди шундай маънавият ва маърифат хонасига янги жиҳозлар ва адабиётлар олинди. Сифатли овқатланиш ҳамда ювиниш шароитлари юзага келтирилди. Ушланганларни вақтинча сақлаш хонаси ҳам замон талабларига мосланди. Жумладан, кузатув камералари ўрнатилди, душ барпо этилди. Очиғи, 1994 йилдан буён туман ички ишлар бўлимида бунақа ҳажмда таъмирлаш ишлари бажарилмаган. Ўз навбатида ана шу имкониятларга мос бўлиш, жиноят ва ҳуқуқбузарликларнинг олдини олишга ҳар қачонгидан кўра ўзимизни масъул ҳисоблаяпмиз. “Обод қишлоқ” дастури доирасида амалга оширилаётган юмушлардан ҳам четда қолмаяпмиз. Чунончи, кўп қаватли уйлар ва ҳовлилар теварагидаги ноқонуний иншоотларни бартараф этиш юзасидан тушунтириш ишлари олиб бордик. Қурилишлар жараёнида техника, ёнғин ҳамда йўл ҳаракати хавфсизлигини таъминлаш чораларини кўрдик. Ҳашардақатнашиб, “Пахтакор” ва “Тараққиёт” кўчаларида қурилиш ва ободонлаштириш ишларини бажардик. Шунингдек, ходимларимиз томонидан ҳудудда 3500 дан ортиқ арча кўчатлари экилди. Айтганча, ИИБ биносининг кириш қисмида фуқароларни қабул қилиш учун шароит яратилди. Яъни, келувчилар туман ИИБ бошлиғи ва бошқа масъуллар билан бевосита учрашиш имконига эга бўлишди.\nҲаммаси назорат остида\nАҳоли яшаш шароитларининг яхшиланиши, янги иш ўринларининг яратилиши ва юз бераётган ўзгаришлар ҳудудда қонунбузарликларнинг кескин қисқаришига сабаб бўлаётир. Масалан, “Ғалаба” маҳалласида жорий йилнинг ўтган даврида 8 та жиноят қайд этилган. 2017 йилнинг мос даврида бу кўрсаткич 19 тани ташкил этди. Жиноятчилик ва ҳуқуқбузарликка қарши кураш тадбирларининг кучайтирилиши ҳамда “Обод қишлоқ” дастури доирасида 50 дан ортиқ видеокузатув ускуналарининг ўрнатилиши мазкур натижа омили, десак адашмаймиз.\nБу камералар Мирзачўл тумани маркази — Гагарин шаҳрига элтувчи барча йўллар ҳамда асосий кўчаларни тўлиқ назорат қилиш имконини берган. Айни вақтда ҳудуддаги мактабгача таълим, ўрта умумтаълим ҳамда ўрта махсус таълим муассасаларини видеокузатув назоратига олиш чоралари кўрилмоқда. Аниқроқ айтганда, осойишталикни таъминлаш тадбирлари ҳудуд ўзгаришларига монанд тарзда амалга оширилаяпти.\n— Ўрнатилган чироқлар туфайли, ҳамма кўчаларимиз кундузгидек чароғон, — дейди “Ғалаба” маҳалласида яшовчи Ҳабибулло Турдиев. — Илгари чиқинди уюмлари ва қўшимча иншоотлар сабаб кўп қаватли уйлар орасига кириб бўлмасди. Бугунда ноқонуний бино ва чиқиндилар тўлиқ олинди. Ҳамма томонга кузатув камералари қўйилган. Шунданми, жиноятлар содир бўлмай қўйди. Илгари мавсумий ишлар билан шуғулланардим, турмуш ўртоғим ишсиз эди. Яқинда “Обод қишлоқ” дастури доирасида барпо қилинган чорвачилик комплексига ишга кирдим, турмуш ўртоғим бўлса, “Мирзачўл тикувчилик мажмуаси” корхонасида ишлаяпти. Имтиёзли кредитга намунали лойиҳа асосида қурилган уйлардан бирини арзонлаштирилган нархда беришди. Мирзачўлликлар ҳаётида юз бераётган бу каби ўзгаришлар жиноят ва ҳуқуқбузарликларнинг олдини олишга хизмат қилади, деб ўйлайман. Ишли одам бўлмағур юмушга қўл урармиди?\n“Обод қишлоқ” дастури доирасида “Ғалаба” маҳалласи, Ҳумоюн Мирзо кўчасида жойлашган Мирзачўл тумани ёнғин хавфсизлиги бўлинмасининг 2- сонли касбийлаштирилган ёнғин хавфсизлиги қисми ҳам капитал таъмирдан чиқарилди. Чунончи, қисм ҳудуди девор билан ўралди. Алоқачилар хонаси, 20 ўринли ўқув хонаси, ётоқхона, ошхона таъмирланди, бино томи, эшик ва деразалар янгиланди. 10 кишилик ёзги ошхона ва душ қурилди.\n— Шунингдек, қисмга тегишли 2 та ёнғин ўчириш техникалари тўлиқ таъмирланиб, энг зарурий қисмлари янгиланди, — дейди туман ёнғин хавфсизлиги бўлинмасининг 2- сонли касбийлаштирилган ёнғин хавфсизлиги қисми бошлиғи Зафар Намозов. — Ҳудудга асфальт ётқизилиб, ободонлаштирилди. Қисм ҳовлисида 60 туп мевали ва манзарали дарахтлар мавжуд бўлиб, қўшимча равишда 100 дона арча кўчати экдик. Маънавият ва маърифат хонасидаги китоблар сонини ошириш масаласи ҳам эътибордан четда қолгани йўқ.\nХалқимизга янада яқинлашдик\nХудди шундай Мирзачўл тумани ИИБ миграция ва фуқароликни расмийлаштириш гуруҳи ҳам янги бинога кўчирилди. “Ғалаба” маҳалласининг “Тараққиёт” кўчасида жойлашган 7 хонадан иборат бинода барча шароитлар юзага келтирилган. Хусусан, кутиш хонасида ҳужжатлар намуналари ҳамда республика, вилоят ва туман ички ишлар идоралари “ишонч телефон”ларига оид барча маълумотларни олиш мумкин.\nШунингдек, келувчиларга мамлакатимиз қонунчилигида юз бераётган ўзгаришлар ва фуқаролик ҳужжатларини расмийлаштиришга доир видеороликлар намойиш этилади. Мўъжаз кутубхона ва банк шохобчаси ҳам бор.\n— Юртдошларимиз онлайн тарзда қабул учун навбатга ёзилишлари мумкин, — дейди туман ИИБ миграция ва фуқароликни расмийлаштириш гуруҳи бошлиғи, лейтенант Собир Маҳмудов. —Шунингдек, тўлов ва жарималарни ҳам онлайн тарзда тўлаш имкони юзага келтирилди. Илгари гуруҳимиз туман ИИБда жойлашган эди, бу эса фуқароларга айрим ноқулайликларни туғдирарди. Ҳозир алоҳида жойдамиз, келувчилар тўғридан тўғри биномизга кириш имконига эга бўлдилар. Аниқроқ айтганда, халққа янада яқинлашдик.\nТуман ИИБ масъулларининг таъкидига кўра, шароит жиҳатидан ушбу миграция ва фуқароликни расмийлаштириш гуруҳи вилоятда энг намуналиларидан бири ҳисобланади. Туман ИИБ миграция ва фуқароликни расмийлаштириш гуруҳи биноси тўғрисида эса “Ғалаба” маҳалла фуқаролар йиғини, туман ИИБ ҳуқуқбузарликлар профилактикаси бўлимининг 135- сонли таянч пункти ҳамда учинчи, яъни ички ишлар сектори раҳбарининг хоналарини ўзида жо қилган қилган иншоот жойлашган. 20-30 қадам нарида эса профилактика инспекторининг хизмат уйи қад ростлаган.\n— Хизмат хонамдан туриб, 16 та видеокузатув ускунаси орқалиўзимга тегишли ҳудуднинг энг асосий қисмини назорат қилиш имконига эга бўлдик, — дейди туман ИИБ ҳуқуқбузарликлар профилактикаси бўлимининг 135- сонли таянч пункти профилактика инспектори, майор Жамшид Норқулов. — Бу ускуналар нафақат жиноятларни “иссиқ изи”да очишда қўл келаяпти, балки профилактик аҳамият ҳам касб этаётир. Яъни, атроф кузатувда эканлигини сезган айрим фуқаролар ўзларини ножўя хатти-ҳаракатлардан тиймоқдалар. Қолаверса, хизмат уйи ва автомашина билан таъминландик. Маҳалланинг ичидамиз, бирор воқеа юз берса, бир зумда етиб борамиз. Таянч пункти ва уйимни бир минутлик йўл ажратиб туради. Ишинг бундай тартибда йўлга қўйилиши профилактика инспекторининг фаолиятини осонлаштирди, турмушини қулайлаштирди. Шу билан бирга одамларнинг ички ишлар ходимлари кўмагига таяниш имкониятларини кенгайтирди. Булар ҳаммаси учун Президентимизга раҳмат.\nМуаммоларни бирга ҳал этаяпмиз\n— Дарҳақиқат, маҳалла фуқаролар йиғини, профилактика инспектори ва сектор раҳбари хоналарининг бир бинода жойлашуви ишимизни енгиллаштирди, — дейди “Ғалаба” маҳалла фуқаролар йиғинининг хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассиси Нурхон Чўтбоева. — Оилавий жанжалларни бартараф этиш, жиноятга мойил шахслар билан суҳбат ўтказиш, одамларни ишга жойлаштириш, кам таъминланганлар ҳолидан хабар олиш, кредит ажратилишига кўмаклашиш каби ишларни профилактика инспектори билан бирга ҳал қилаяпмиз. Бу эса маҳалламизда жиноят ва ҳуқуқбузарликларнининг кескин камайишига олиб келди. Ишонасизми, “Обод қишлоқ” дастури одамларимизни ўзгартириб юборди. Илгаригидек, бекор юрган одамларни кўрмайсиз. Кўпчилик ишли бўлган, ҳамма ҳаётини фаровонлаштиришга интилаяпти. Булар ҳаммаси учун мирзачўлликлар давлатимиз раҳбаридан чексиз миннатдор.\nБугун қаердаки “Обод қишлоқ” дастури ҳаётга татбиқ этилаётган бўлса, ўша жой гуллаб-яшнаб, ўзига хос кўрк касб этмоқда. Кўнгилларни эса шу юртдан фахрланиш, келажакка ишонч, тинчлик ва хотиржамлик ҳислари тўлдираётир. Бу фикримизга заррача шубҳангиз бўлса, Мирзачўлга келинг, “Ғалаба” маҳалласини кўринг, завқланинг!


МУНИСА РИЗАЕВА ЖАСУР УМИРОВ БИЛАН НЕГА ЖАНЖАЛЛАШГАНДИ? - Darakchi\nШОУ-БИЗНЕС 09.01.2018, 11:15\nМуниса Ризаева: — Жасурнинг характерини умуман ҳазм қилолмайман. Вақтида, у cабабсиз оиламни ҳақорат қилган, синглимга қўполлик қилган. “Машҳурман, истаган ишни қилсам бўлади”, деб ўйлайди, шекилли. Лекин у мухлислари учун “юлдуз”, мен учун эмас!


Коронавируснинг янги штамми Хитойгача етиб борди - Daryo\n11:34, 01.01.2021 25412\nБуюк Британияда тарқалган янги, юқумли коронавирус тури Хитойда ҳам аниқланди. Бу ҳақда The Straits Times соғлиқни сақлаш соҳасидаги манбаларга асосланиб хабар бермоқда.\nМаълум қилинишича, вируснинг мутацияга учраган тури Британиядан қайтиб келган 23 ёшли шанхайлик аёлдан топилган. Унга COVID-19’нинг енгил аломатлари ташхиси қўйилган. Шифокорлар аёл билан суҳбатлашган барчани кузатувга олган.\nҲозирда коронавируснинг янги тури Буюк Британиядан ташқари камида 17 мамлакатда аниқланган. Шимолий Америкада янги штаммни юқтириш бўйича биринчи ҳолат Канадада 26 декабрда аниқланди. 50 дан ортиқ мамлакат Буюк Британияга парвозларни тўхтатди.\nЭслатиб ўтамиз, Буюк Британияда сентябрь ойида коронавируснинг янги, юқумлироқ B.1.1.7 штамми аниқланди. Декабрь ўрталарига келиб, Лондондаги касалланиш ҳолатларининг учдан икки қисми вируснинг шу варианти билан боғлиқ бўлиб қолди. 20 декабрдан Британия ҳукумати янги штамм туфайли коронавирусга қарши чекловларни кучайтирди.\nҲозиргача янги штамм Буюк Британиядан ташқари Нидерландия, Австралия, Дания, Бразилия, Германия, Швейцария, Франция, Япония, Жанубий Корея, Иорданияда, БАА ҳамда АҚШда аниқланди.\n09:06, 30.11.2021 103893\n14:14, 14.11.2021 56339\n23:57, 05.11.2021 58529\n11:09 Бугун 644\n10:50 Бугун 4255\n10:38 Бугун 3014\n10:17 Бугун 1834\n18:20, 01.12.2021 110026\n16:52, 02.12.2021 85142\n22:47, 01.12.2021 51563\n16:37, 02.12.2021 50854